Diari Oficial de la Generalitat Valenciana


Sumari del DOGV 9513, del 17-01-2023 (2023/239)

RESOLUCIÓ de 16 de desembre de 2022, de la Subdirecció General de Relacions Laborals, per la qual es disposen el registre i la publicació del text del X Conveni Col·lectiu Laboral per al sector privat de Residències per a la Tercera Edat, Serveis d'Atenció a les persones dependents i desenvolupament de la promoció de l'autonomia personal a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9513

Data del DOGV
:   17-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/239


Data del document
:   16-12-2022

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 16 de desembre de 2022, de la Subdirecció General de Relacions Laborals, per la qual es disposen el registre i la publicació del text del X Conveni Col·lectiu Laboral per al sector privat de Residències per a la Tercera Edat, Serveis d'Atenció a les persones dependents i desenvolupament de la promoció de l'autonomia personal a la Comunitat Valenciana. [2023/239]  
  
  
Vist el text del X Conveni Col·lectiu Laboral per al sector privat de Residències per a la Tercera Edat, Serveis d'Atenció a les persones dependents i desenvolupament de la promoció de l'autonomia personal a la Comunitat Valenciana, codi 80/01/0118/2022, signat per la comissió negociadora, que està integrada, d'una banda, per la representació empresarial, constituïda per l'Associació Empresarial de Residències i Serveis a Persones Dependents de la Comunitat Valenciana (AERTE) i l'Associació de Residències i Servei d'Atenció als Majors de la Comunitat Valenciana Sector Solidari (LARES-CV), i, d'una altra, en representació de les persones treballadores, per la Unió General de Treballadors - Serveis Públics País Valencià (UGT-SP-PV) i la Federació de Sanitat i Sectors Sociosanitaris de Comissions Obreres del País Valencià (FSS-CCOO-PV), es tramita el seu registre i publicació de conformitat amb el que es disposa en l'article 90, apartats 2 i 3, de l'Estatut dels Treballadors (aprovat pel Reial decret legislatiu 2/2015, de 23 d'octubre); en l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball, i en l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de convenis i acords col·lectius de treball.  
  
  
Vist que en data 22 de novembre la Subdirecció General de Relacions Laborals va requerir la mesa de negociació del conveni per a la presentació d'al·legacions respecte de determinats punts del text negociat; vist el contingut de les al·legacions formulades davant del requeriment esmentat per la mesa negociadora en data 5 de desembre de 2022 i que la mesa aclareix que la regulació dels contractes de formació s'ajustarà en tot cas al que disposa el Reial Decret llei 32/2021, de 28 de desembre, de mesures urgents per a la reforma laboral, la garantia de l'estabilitat en l'ocupació i la transformació del mercat de treball.  
  
Per tot això, aquesta Subdirecció General de Relacions Laborals, d'acord amb el que s'estableix en l'article 51.1 de l'Estatut d'Autonomia de la Comunitat Valenciana, i en l'article 10.2 de l'Ordre 1/2021, de 6 d'abril que desplega el Decret 175/2020, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors productius, Comerç i Treball, i en l'article 4.3 de l'Ordre 37/2010, resol  
  
Primer  
Ordenar-ne la inscripció en el Registre de la Comunitat Valenciana de convenis i acords col·lectius de treball, amb notificació a la comissió negociadora, i el depòsit del text del conveni.  
  
Segon  
Disposar la publicació del conveni en el Diari Oficial de la Generalitat Valenciana.  
  
València, 16 de desembre de 2022.- El subdirector general de Relacions Laborals: Joaquín Vañó Gironés.  
  
  
X CONVENI COL·LECTIU LABORAL PER AL SECTOR PRIVAT DE RESIDÈNCIES PER A LA TERCERA EDAT, SERVEIS D'ATENCIÓ A LES PERSONES DEPENDENTS I DESENVOLUPAMENT DE LA PROMOCIÓ DE L'AUTONOMIA PERSONAL A LA COMUNITAT VALENCIANA  
  
EXPOSICIÓ DE MOTIUS  
  
En data 23 d'octubre de 2020, es va constituir la Comissió Negociadora del X Conveni col·lectiu laboral per al sector privat de residències per a la tercera edat, serveis d'atenció a les persones dependents i desenvolupament de la promoció de l'autonomia personal a la Comunitat Valenciana. En l'acta de la constitució es reconeixen com a membres legítims d'aquesta les organitzacions següents:  
Per la part empresarial: Associació Empresarial de Residències i Serveis a Persones Dependents de la Comunitat Valenciana (AERTE), amb huit membres, i Associació de Residències i Servei d'Atenció als Majors de la Comunitat Valenciana Sector Solidari (LARES), amb tres membres.  
Per la part social: Unió General de Treballadors Serveis Públics País Valencià (UGT-SP-PV), amb sis membres, i Federació de Sanitat i Sectors Sociosanitaris de Comissions Obreres del País Valencià (FSS-CCOO-PV), amb cinc membres.  
El Conveni col·lectiu laboral per al sector privat de residències per a la tercera edat, serveis d'atenció a les persones dependents i desenvolupament de la promoció de l'autonomia personal a la Comunitat Valenciana es negocia des de 1996 (DOGV 26.06.1996).  
  
El Conveni col·lectiu estatal de serveis d'atenció a les persones dependents i desenvolupament de la promoció de l'autonomia personal es negocia des de 1997 (BOE 30.07.1997).  
En data 1 d'abril de 2008, en el BOE núm. 79 es va publicar la Resolució de 26 de març de 2008, de la Direcció General de Treball, per la qual es registrava i es publicava el V Conveni col·lectiu marc estatal de serveis d'atenció a les persones dependents i desenvolupament de la promoció de l'autonomia personal.  
Que l'article 1 de l'anterior conveni col·lectiu s'arrogava, per primera vegada, la naturalesa de conveni marc, i establia, en l'article 7, el caràcter de dret necessari absolut la regulació en matèria d'organització, jornada i temps de treball, descans setmanal, vacances, jubilació, estructura retributiva i salaris, llicències i excedències, drets sindicals i formació. Recollia expressament que no resultaven negociables en l'àmbit autonòmic el període de prova, les modalitats de contractació, els grups professionals, el règim disciplinari i les normes mínimes en matèria de seguretat i higiene en el treball i la mobilitat geogràfica. Si bé establia que els conflictes de concurrència que puguen originar-se es resoldran mitjançant l'aplicació del conveni més favorable per al treballador apreciat en conjunt i en còmput anual, respecte dels conceptes quantificables. Es preveia, doncs, la proscripció de la tècnica de l?«espigolament».  
  
El 16 de desembre de 2008, en el DOGV número 5914, es va publicar la Resolució de 20 de novembre de 2008, de la Direcció General de Treball, Cooperativisme i Economia Social, per la qual es registrava i es publicava el VI Conveni col·lectiu laboral per al sector privat de residències per a la tercera edat, serveis d'atenció a les persones dependents i desenvolupament de la promoció de l'autonomia personal a la Comunitat Valenciana.  
Tal com es manifesta en l'exposició de motius del conveni anterior, les parts signants d'aquest, les mateixes que en l'actualitat, van arribar a un acord d'adequació de l'estructura retributiva del conveni autonòmic al nacional. Aquesta adequació retributiva apareixia regulada en l'article 37 del conveni col·lectiu, i s'arribava a aquesta, principalment, amb la meritació del plus d'antiguitat per a tots els treballadors, que abans no es percebia, i la supressió de la meritació del plus d'assistència, si bé es consolidava la seua percepció per als treballadors que el percebien a través del plus d'adaptació. Amb això es va aconseguir un equilibri retributiu entre els dos convenis en conjunt i en còmput anual.  
  
En data 18 de maig de 2012, en el BOE núm. 119, es va publicar la Resolució de 25 d'abril de 2012, de la Direcció General d'Ocupació, per la qual es registrava i es publicava el VI Conveni col·lectiu marc estatal de serveis d'atenció a les persones dependents i desenvolupament de la promoció de l'autonomia personal.  
De l'article 1 de l'anterior conveni col·lectiu, desapareix l'esment a la seua naturalesa de conveni marc, encara que en el títol continua apareixent aquesta denominació.  
L'article 7 del conveni esmentat estableix el caràcter de dret necessari absolut la regulació en matèria d'organització, jornada i temps de treball, descans setmanal, vacances, jubilació, estructura retributiva i salaris (bases, complements, hores extres i treball a torns), llicències i excedències, drets sindicals i formació. Recollia expressament que no resultaven negociables en l'àmbit autonòmic el període de prova, les modalitats de contractació, la classificació professional, les funcions, la jornada màxima anual de treball, el règim disciplinari, les normes mínimes en matèria de seguretat i higiene en el treball i la mobilitat geogràfica. Desapareix de la redacció del conveni la manera de resoldre els conflictes de concurrència mitjançant l'aplicació del conveni més favorable per al treballador, apreciat en conjunt i en còmput anual, respecte dels conceptes quantificables.  
  
Actualment, el VII Conveni col·lectiu marc estatal s'ha denunciat des del 18 de juliol de 2018, sense que les parts legitimades per a això hagen arribat a un acord sobre el text del que seria el VIII Conveni col·lectiu marc estatal de serveis d'atenció a les persones dependents i desenvolupament de la promoció de l'autonomia personal, i, per tant, el VII Conveni col·lectiu marc estatal es troba en període d'ultraactivitat.  
  
És doctrina consolidada pels tribunals afirmar que el període de vigència d'un conveni no pot incloure el període d'ultraactivitat; per tant, no estant vigent el VII Conveni col·lectiu marc estatal, no resulten aplicables les regles de concurrència que preveu l'article 84 de l'Estatut dels Treballadors, ni les que estableix l'article 6 del VII Conveni col·lectiu marc estatal, i és possible la negociació en un àmbit diferent, en aquest cas, autonòmic, i, en conseqüència, l'aplicació posterior d'aquest.  
Així, les parts signants d'aquest conveni entenen que no s'està produint cap concurrència entre el VII Conveni col·lectiu marc estatal de serveis d'atenció a les persones dependents i desenvolupament de la promoció de l'autonomia personal i el IX Conveni col·lectiu laboral per al sector privat de residències per a la tercera edat, serveis d'atenció a les persones dependents i desenvolupament de la promoció de l'autonomia personal a la Comunitat Valenciana.  
D'altra banda, les parts signants volen manifestar expressament que aquest conveni col·lectiu és una norma pactada que ha de considerar-se un tot orgànic indivisible, els diferents apartats del qual conformen un entramat unitari, i cal valorar cadascuna de les clàusules del pacte col·lectiu en el context de tot el conveni i s'ha d'impedir l?«espigolament» per aplicació del principi d'apreciació conjunta, encara que aquest es puga produir o dur a terme a conseqüència d'una sentència judicial o una resolució administrativa, i es rebutja, per tant, l'aplicació d'un conveni diferent del present, que considerat individualment en un determinat aspecte puga considerar-se més beneficiós.  
  
Per tot això, les parts signants del conveni entenen que si per una resolució judicial o administrativa es trenca la indivisibilitat interna del conveni, i s'anul·la el seu equilibri intern, fruit del consens entre els interlocutors socials, s'hauran de renegociar les matèries afectades. En aquest sentit, s'ha redactat l'article 7 d'aquest conveni col·lectiu, el qual preveu expressament que, si per algun motiu, els preceptes d'aquest conveni que regulen les matèries retributives i de temps de treball, resulten afectats, per alguna resolució judicial o administrativa, tots els preceptes vinculats o relacionats amb aquestes matèries esdevindran nuls, i tot això a fi de preservar l'equilibri aconseguit per les parts negociadores en aquest conveni col·lectiu.  
Els antecedents anteriors, i el desig de les parts signants d'aquest conveni col·lectiu de regular les relacions laborals del sector de la dependència a la Comunitat Valenciana, així com que el contingut del X Conveni col·lectiu laboral per al sector privat de residències per a la tercera edat, serveis d'atenció a les persones dependents i desenvolupament de la promoció de l'autonomia personal a la Comunitat Valenciana, valorat en conjunt, és superior al VII Conveni col·lectiu marc estatal de serveis d'atenció a les persones dependents i desenvolupament de la promoció de l'autonomia personal, els han portat a subscriure el text que s'indica a continuació.  
  
Article preliminar  
Aquest conveni col·lectiu es concerta entre les parts següents:  
Per les organitzacions empresarials:  
- Associació Empresarial de Residències i Serveis a Persones Dependents de la Comunitat Valenciana (AERTE).  
- Associació de Residències i Serveis d'Atenció als Majors de la Comunitat Valenciana - Sector Solidari - (LARES-CV).  
Per les centrals sindicals:  
- Federació de Sanitat i Sectors Sociosanitaris de Comissions Obreres del País Valencià (FSS-CCOO-PV).  
- Unió General de Treballadors Serveis Públics País Valencià (UGT-SP-PV)  
  
  
CAPÍTOL I  
  
Article 1. Àmbit funcional  
L'àmbit funcional d'aplicació d'aquest conveni col·lectiu està constituït per les empreses i els establiments que exercisquen la seua activitat en el sector de l'atenció a les persones dependents i/o al desenvolupament de la promoció de l'autonomia personal: residències, centres de dia, centres de nit, habitatges tutelats i altres noves tipologies de serveis que puguen desenvolupar-se, de titularitat i gestió privada, llevat que anteriorment estigueren aplicant un conveni en vigor diferent.  
  
Queden expressament excloses de l'àmbit d'aplicació d'aquest conveni les empreses que realitzen atencions sanitàries específiques com a activitat fonamental, entenent aquesta exclusió sense perjudici de l'assistència sanitària a les persones residents i usuàries, a conseqüència dels problemes propis de la seua edat i/o dependència.  
  
Article 2. Àmbit territorial  
Aquest conveni tindrà l'àmbit d'aplicació en tot el territori de la Comunitat Valenciana.  
  
Article 3. Àmbit personal  
Queda comprés en l'àmbit d'aquest conveni el personal que presta serveis en les empreses afectades per aquest.  
En queda expressament exclòs el personal que preste serveis en centres i/o empreses la titularitat i la gestió dels quals corresponga a l'Administració pública.  
  
Article 4. Vigència i duració  
Aquest conveni col·lectiu entrarà en vigor l'1 de gener de 2021 i tindrà vigència fins al 31 de desembre de 2023, amb independència de la data en què se signe, o del dia en què es publique en el Diari Oficial de la Generalitat Valenciana (DOGV).  
En les matèries que tinguen una vigència especifica, aquesta estarà regulada en el seu propi articulat.  
  
Article 5. Denúncia i pròrroga  
El conveni només el podran denunciar les organitzacions amb legitimació plena per a això, i la denúncia es podrà produir amb una antelació mínima de tres mesos i màxima de cinc mesos abans del venciment d'aquest.  
Perquè la denúncia tinga efecte, haurà de fer-se mitjançant una comunicació escrita a l'altra part, comunicació que haurà de registrar-se davant de l'autoritat laboral competent, al mateix temps i en la qual haurà de constar la legitimació que s'exerceix en el sector, els àmbits del conveni, així com les matèries que seran objecte de negociació.  
Denunciat el conveni, s'entendrà que el seu contingut íntegre es prorroga provisionalment per un termini de trenta mesos des de la finalització de la vigència d'aquest, fins que no s'arribe a un acord exprés que el substituïsca. Transcorreguts els trenta mesos des de la denúncia del conveni sense que se n'haja acordat un de nou, aquest perdrà la vigència i s'aplicarà, si n'hi ha, el d'àmbit superior que siga aplicable.  
  
En cas de no denúncia del conveni, s'entendrà que el contingut íntegre del conveni es prorroga automàticament d'any en any, mentre no siga substituït per un nou.  
  
Article 6. Comissió negociadora  
La comissió negociadora quedarà constituïda per les associacions empresarials i les organitzacions sindicals que en l'àmbit d'aquest conveni acrediten el que establisca la legislació vigent en cada moment.  
  
La distribució de les persones que componguen la comissió estarà en funció de la representativitat de les organitzacions en el sector. El nombre màxim de persones serà de quinze per cadascuna de les parts i en tot cas serà imparell en cadascuna de les representacions.  
La comissió es constituirà en el termini màxim d'un mes, a partir de la denúncia del conveni, amb la mateixa representativitat numèrica entre totes dues parts, patronal i sindical, i assumiran la presidència i la secretaria d'aquesta mesa negociadora les persones que acorden els membres de la mesa, per majoria de cadascuna de les representacions.  
  
Article 7. Vinculació a la totalitat  
Les condicions pactades formen un tot orgànic i indivisible, i, a l'efecte de la seua aplicació pràctica, es consideraran globalment.  
En el cas que la jurisdicció social, a instàncies de l'autoritat laboral o de qualsevol de les persones afectades, anul·le algun article d'aquest conveni, les parts negociadores, en el termini de dos mesos a partir de la fermesa de la sentència, renegociaran el contingut de la part anul·lada, i, en tot cas, quedarà vigent la resta del conveni fins que no s'arribe a un acord definitiu.  
  
No obstant això, les parts tenen la voluntat, a través d'aquest acord, de dotar de seguretat jurídica aquest conveni en tots els aspectes. En aquest sentit, les parts manifesten expressament que els preceptes d'aquest conveni que regulen les matèries retributives i de temps de treball estan absolutament vinculats i doten el conveni de l'equilibri intern necessari. En conseqüència, l'anul·lació de qualsevol precepte relacionat amb aquestes matèries comportarà necessàriament i automàticament l'anul·lació de la resta de preceptes vinculats a aquestes matèries.  
  
  
Article 8. Garantia ad personam - condició més beneficiosa  
Es respectaran les condicions superiors i més beneficioses, tant individuals com col·lectives, que estiga percebent i gaudint el personal de plantilla.  
Al personal que a l'entrada en vigor d'aquest conveni perceba salaris superiors, en còmput anual, als que determina aquest conveni, se li aplicaran les taules de retribucions aprovades en aquest conveni. La diferència de retribucions es reflectirà en nòmina com a complement personal de garantia no absorbible, ni compensable, ni revalorable. A fi de determinar l'import d'aquest complement, es restarà a la seua retribució anual actual la retribució anual acordada en aquest conveni, i la quantitat resultant dividida per dotze serà l'import del complement personal esmentat que es percebrà en les dotze mensualitats.  
  
  
Article 9. Comissió Paritària  
1. Es crea una comissió paritària del conveni, formada per les organitzacions signants. Les seues funcions seran les d'interpretació, mediació i arbitratge, conciliació i vigilància del seu compliment, especialment en els casos d'incompliment dels criteris acordats en l'article 12 sobre ocupació.  
Igualment, assumeix entre les seues funcions la possibilitat d'adaptació o, si és el cas, modificació del conveni durant la seua vigència. En aquests casos, s'haurà d'obrir la composició d'aquesta a tots els subjectes que acrediten representació i legitimació suficient segons els articles 87 i 88 de l'Estatut dels Treballadors.  
2. Per als casos en què en un àmbit inferior, durant el preceptiu període de consultes, no s'haja arribat a acord entre la part empresarial i la representació sindical o la comissió ad hoc, respecte de la inaplicació salarial (article 82.3 de l'Estatut dels Treballadors), o de la modificació substancial de les condicions que estableix aquest conveni (article 41.6, en relació amb l'article 82.3, tots dos de l'Estatut dels Treballadors), o en els casos de mobilitat geogràfica de caràcter col·lectiu (article 40.2 de l'Estatut dels Treballadors), les parts hauran de dirigir-se a la Comissió Paritària, que en el termini màxim de set dies haurà de resoldre sobre l'assumpte plantejat. En cas de desacord en el si de la Comissió Paritària, les parts se sotmetran al procés de solució extrajudicial de conflictes que preveu aquest conveni. S'entendrà esgotat el tràmit d'intervenció prèvia de la Comissió Paritària quan transcórrega el termini màxim de set dies a comptar des que la discrepància s'haja plantejat sense que hi haja un pronunciament de la Comissió Paritària.  
  
En cas d'inexistència de representació unitària o sindical del personal en l'empresa, plantejada la inaplicació salarial (article 82.3 de l'Estatut dels Treballadors) o la modificació substancial de les condicions que estableix aquest conveni (article 41.6, en relació amb l'article 82.3, tots dos de l'Estatut dels Treballadors), o en els casos de mobilitat geogràfica de caràcter col·lectiu (article 40.2 de l'Estatut dels Treballadors), l'empresa i/o la comissió específica ad hoc constituïda en l'àmbit de l'empresa hauran d'informar la Comissió Paritària en un termini màxim de set dies comptats des de l'inici de les negociacions respecte d'aquestes modificacions, així com del resultat d'aquestes negociacions. En cas de desacord, se seguirà el procediment establit en el paràgraf anterior.  
3. Totes dues parts, amb caràcter general, convenen sotmetre a la Comissió Paritària tots els problemes, les discrepàncies o els conflictes que puguen sorgir de l'aplicació o la interpretació del conveni, amb caràcter previ al plantejament dels diferents supòsits davant de l'autoritat o la jurisdicció social competent, que hauran de resoldre en el termini màxim de quinze dies des de la presentació de la situació. En cas de no produir-se aquesta resolució pel motiu que siga, es donarà per formalitzat el tràmit en la Comissió Paritària.  
  
4. La Comissió Paritària estarà integrada per deu persones, cinc per la representació empresarial i altres cinc per la representació sindical signants d'aquest conveni col·lectiu. El vot de les persones que componen la Comissió Paritària serà, tant en el banc empresarial com en el sindical, proporcional a la representativitat acreditada per a la constitució de la mesa negociadora del conveni col·lectiu.  
5. Amb caràcter general, la Comissió Paritària es reunirà sempre que ho sol·licite qualsevol de les representacions, amb la indicació del tema o temes a tractar, i es donarà publicitat als acords.  
6. Les diferents sol·licituds enviades a la secretaria de la Comissió Paritària seran registrades i remeses, en el mateix dia, a totes les organitzacions que en formen part.  
Per a poder adoptar acords, hauran de participar en les reunions, directament o per representació, més de la meitat dels components per cadascuna de les dues parts representades, i és necessari el vot de la majoria absoluta de cadascuna de les dues parts.  
Per als casos en què la Comissió Paritària no resolga sobre les sol·licituds plantejades, totes dues parts, patronal i sindicats, acorden el sotmetiment exprés als acords per a la solució autònoma de conflictes d'àmbit autonòmic.  
Els acords de la Comissió Paritària tindran el mateix valor que el text d'aquest conveni col·lectiu, d'acord amb el que es disposa en l'article 91.4 de l'Estatut dels Treballadors.  
7. S'assenyala com a domicili de la Comissió Paritària, a l'efecte de registre, el carrer Vilamarxant 2 baix, 46093 Benimàmet (València). A l'efecte de comunicació amb aquesta, s'habilita la següent adreça de correu electrònic: khmxfqkbs@fpvqe.hk  
8. Durant la vigència d'aquest conveni, la Comissió Paritària quedarà integrada per les organitzacions següents:  
Per les organitzacions empresarials:  
- Associació Empresarial de Residències i Serveis a Persones Dependents de la Comunitat Valenciana (AERTE).  
- Associació de Residències i Serveis d'Atenció als Majors, de la Comunitat Valenciana - Sector Solidari (LARES-CV).  
Per les centrals sindicals:  
- Federació de Sanitat i Sectors Sociosanitaris de Comissions Obreres del País Valencià (FSS-CCOO-PV).  
- Unió General de Treballadors Serveis Públics País Valencià (UGT-SP-PV).  
  
  
CAPÍTOL II  
  
Article 10. Organització del treball  
L'organització del treball és facultat i responsabilitat de la direcció de l'empresa, amb subjecció a aquest conveni col·lectiu i a la legislació vigent que aquestes assignen a la representació unitària o sindical del personal.  
La representació del personal tindrà, en tot cas, en els aspectes relacionats amb l'organització i la racionalització del treball, les funcions que li assignen l'Estatut dels Treballadors, la Llei de prevenció de riscos laborals i la resta de legislació vigent.  
Amb independència del que es disposa en el paràgraf anterior, quan s'establisquen o es modifiquen condicions de treball que afecten un col·lectiu o, substancialment, treballadors i treballadores individuals, n'haurà de ser informada prèviament la representació unitària o sindical del personal.  
  
  
CAPÍTOL III  
  
Article 11. Classificació professional  
S'estableixen els grups professionals, segons el nivell de titulació, qualificació, coneixement o experiència exigit per al seu ingrés. En virtut de la tasca a realitzar i de la idoneïtat de la persona, quan no es crega necessari exigir titulació, el contracte determinarà el grup en el qual s'ha d'integrar la persona contractada d'acord amb els coneixements i les experiències necessàries en relació amb les funcions a exercir.  
  
  
CLASSIFICACIÓ PROFESSIONAL CONVENI  
Àrees d'activitat  
A) Gestió, administració  
i serveis generals B) Serveis socioassistencials C) Serveis residencials  
1A) Direcció 1B) Titulats/ades superiors i especialistes   
Director/a Metge   
Administrador/a Psicòleg/psicòloga   
Gerent   
2A) Càrrecs intermedis 2B) Càrrecs intermedis 2C) Càrrecs intermedis  
Cap administratiu SAD Coordinador/a infermeria Governant/a  
Coordinador/a SAD Infermer/a Cuiner/a  
Supervisor/a residència Fisioterapeuta   
Supervisor/a Terapeuta ocupacional   
 Treballador/a social   
3A) Personal qualificat 3B) Personal qualificat   
Ajudant coordinació SAD TASOC   
Oficial administratiu TIS   
Oficial administratiu SAD Monitor d'activitats   
Oficial manteniment Persona usuària experta   
Tècnic en informàtica   
4A) Personal auxiliar 4B) Personal auxiliar   
Auxiliar administratiu Gericultor   
Auxiliar administratiu SAD   
Auxiliar SAD   
Auxiliar manteniment Monitor taller   
Conductor   
Jardiner   
Porter/Recepcionista   
 5C) Personal auxiliar  
 Personal neteja  
 Personal bugaderia  
 Personal planxat  
 Auxiliar de cuina  
 Ajudant oficis diversos  
  
  
Les categories professionals són les que es detallen en la taula salarial d'aquest conveni, classificades en funció del grup professional en el qual s'inscriuen. La definició de les funcions de les diferents categories consta en l'annex III.  
Tot això sense perjudici del que s'estableix en la disposició transitòria primera d'aquest conveni.  
  
Article 12. Ocupació  
Amb l'objectiu de dotar-nos d'un model de relacions laborals estable, que beneficie tant les empreses com el personal, que elimine les desigualtats que s'hagen pogut establir o es pretenguen establir en l'accés a l'ocupació i les condicions de treball respecte de les dones, les persones joves, les persones immigrants, les persones amb discapacitats i per als qui tenen treball temporal o a temps parcial, que contribuïsca a la competitivitat de les empreses, a la millora de l'ocupació i a la reducció de la temporalitat i la rotació d'aquesta i amb la finalitat d'aconseguir que l'atenció a les persones usuàries siga de la major qualitat i la més qualificada possible, es determinen els criteris següents sobre modalitats de contractació, i és prioritària la contractació indefinida.  
  
Segons el que disposa l'article 15.6 de l'Estatut dels Treballadors, el personal amb contracte temporal i de duració determinada tindrà els mateixos drets que el personal amb contracte de duració indefinida, sense perjudici de les particularitats específiques de cadascuna de les modalitats contractuals en matèria d'extinció del contracte i de les previstes expressament en la llei en relació amb els contractes formatius.  
  
D'acord amb les disposicions legals reguladores de les competències en matèria dels drets d'informació de la representació unitària o sindical del personal en matèria de contractació, l'article 64.4 de la Llei de l'Estatut dels Treballadors i l'article 10.3 de la Llei orgànica de llibertat sindical, es facilitarà una còpia bàsica del contracte de treball a la representació unitària o sindical del personal en un termini màxim de deu dies des de la seua formalització.  
Estabilitat en l'ocupació  
A fi de fomentar la contractació indefinida i de dotar de més estabilitat els contractes vigents, s'acorda que totes les empreses afectades per aquest conveni tindran com a mínim un 80 % de personal sobre la plantilla mínima que se'ls exigisca legalment en cada situació, amb contractes indefinits i durant tota la vigència d'aquest conveni.  
  
En el cas de centres o serveis de nova creació, caldrà arribar als percentatges següents:  
  
A la finalització del primer any d'activitat, el 60 %  
A la finalització del segon any d'activitat, el 80 %  
  
  
En conseqüència, els percentatges màxims de contractació temporal, en qualsevol de les modalitats previstes en aquest conveni, seran del 20 %, amb l'excepció del primer any d'activitat en el cas de centres o serveis de nova creació, que serà del 40 %. Queden exceptuats d'aquest còmput els contractes d'interinitat i/o per substitució, en pràctiques, contractes per a la formació i l'aprenentatge, els contractes de formació en alternança i els contractes de formació per a obtindre la pràctica professional.  
Per a donar efectivitat al compliment del percentatge acordat en aquest apartat, les empreses que no el complisquen transformaran els contractes temporals necessaris en indefinits fins a completar el percentatge acordat, per ordre de més antiguitat, excloent-ne els contractes d'interinitat o per substitució del personal.  
Per a calcular el compliment dels percentatges acordats en aquest apartat, es prendrà com a referència el nombre de llocs de treball ocupats de manera contínua l'any immediatament anterior.  
  
- Contracte indefinit  
És el que es concerta sense establir límits de temps en la prestació de serveis. Adquirirà la condició de personal indefinit qualsevol que haja sigut la modalitat de la seua contractació, el personal que no haja sigut donat d'alta en la Seguretat Social, una vegada transcorregut un termini igual al fixat legalment per al període de prova i el personal amb contracte temporal subscrit en frau de llei.  
Les persones treballadores que en un període de 24 mesos hagen estat contractades durant un termini superior a 18 mesos, amb solució de continuïtat o sense, per al mateix o diferent lloc de treball amb la mateixa empresa o grup d'empreses, mitjançant dos o més contractes per circumstàncies de la producció, siga directament o a través de la seua posada a la disposició per empreses de treball temporal, adquiriran la condició de persones treballadores fixes. Aquesta previsió també serà aplicable quan es produïsquen casos de successió o subrogació empresarial d'acord amb el que es disposa legalment o convencionalment.  
  
Així mateix, adquirirà la condició de fixa la persona que ocupe un lloc de treball que haja estat ocupat amb solució de continuïtat o sense, durant més de 18 mesos en un període de 24 mesos mitjançant contractes per circumstàncies de la producció, incloent-hi els contractes de posada a la disposició realitzats amb empreses de treball temporal.  
  
  
- Contractes de duració determinada per circumstàncies de la producció  
Caldrà ajustar-se al que estableix l'article 15 de l'Estatut dels Treballadors, excepte en la regulació següent:  
La duració màxima d'aquests contractes serà de dotze mesos en un període de referència de díhuit.  
S'entendrà que concorre una causa habilitant per a la formalització d'aquest contracte:  
a) La cobertura de les vacances anuals.  
b) Quan, transitòriament, augmente el grau mitjà de dependència del conjunt de les persones ateses, utilitzant qualsevol de les escales de valoració reconegudes per l'administració pública corresponent. S'entendrà que l'augment del grau de dependència és transitori quan no arribe a un any de duració.  
En cas d'estades temporals. S'entendrà com a estada temporal la que siga igual o inferior a tres mesos.  
  
- Contracte per substitució  
Caldrà ajustar-se al que s'estableix en l'article 15 de l'Estatut dels Treballadors.  
  
- Contractes en pràctiques  
No seran inferiors a dotze mesos, prorrogables en períodes de sis mesos fins al màxim del límit legal. Les retribucions per a aquest contracte seran, com a mínim, del 80 % per al primer any i el 95 % per al segon, de la categoria per a la qual es contracten per aquestes modalitats, sense que en cap cas siga inferior al salari mínim interprofessional en proporció a la jornada contractada. El personal contractat en pràctiques no podrà superar el 5 % de la plantilla.  
La regulació anterior resultarà aplicable als contractes en pràctiques formalitzats amb anterioritat al 30.12.2021.  
  
- Contracte per a la formació i l'aprenentatge  
No serà inferior a dotze mesos, prorrogables en períodes de sis mesos fins al màxim del límit legal. Les retribucions per a aquests contractes seran del 80 % per al primer any i el 95 % per als dos anys següents, de la categoria per a la formació de la qual són contractats, sense que en cap cas siga inferior al salari mínim interprofessional. El personal contractat en formació no podrà superar el 5 % de la plantilla.  
La Comissió Paritària del conveni serà l'encarregada de desenvolupar la formació mínima que ha de tindre el personal contractat mitjançant les modalitats de pràctiques i per a la formació, i vetlarà pel compliment del Reial decret 2317/93, de 29 de desembre de 1993, quant a la titulació exigida per a cadascuna de les modalitats de contractació.  
La regulació anterior resultarà aplicable als contractes formalitzats amb anterioritat al 30.12.2021.  
  
- Contractes formatius  
Es regularan segons el que s'estableix en l'article 11 de l'Estatut dels Treballadors.  
Per als contractes de formació en alternança, el salari de la persona treballadora serà el 60 % el primer any i el 75 % el segon any del salari corresponent al grup professional en el qual s'enquadre el treball desenvolupat per la persona treballadora, en proporció a la jornada realitzada. En cap cas la retribució podrà ser inferior al salari mínim interprofessional en proporció al temps de treball efectiu.  
Per als contractes de formació per a l'obtenció de la pràctica professional, el salari de la persona treballadora serà el 75 % del salari corresponent al grup professional en el qual s'enquadre el treball desenvolupat per la persona treballadora, en proporció a la jornada realitzada. En cap cas la retribució podrà ser inferior al salari mínim interprofessional en proporció al temps de treball efectiu.  
  
- Contracte a temps parcial  
El contracte haurà de formalitzar-se necessàriament per escrit, i hi haurà de constar el nombre ordinari d'hores de treball per dia, per setmana, per mes o per any i la seua distribució.  
La duració mínima de les jornades a temps parcial serà de 25 hores setmanals, a excepció de les originades per contractes o serveis que per les seues característiques requerisquen jornades inferiors, i en aquest cas la duració mínima serà de 8 hores setmanals.  
El personal vinculat a la seua empresa per contractes de treball a temps parcial podrà realitzar hores complementàries.  
El nombre d'hores complementàries que podrà realitzar el personal no podrà excedir el 30 % de les hores ordinàries de treball objecte del contracte. En tot cas, la suma de les hores ordinàries i les complementàries no podran excedir el límit legal de jornada establida en aquest conveni.  
Si en un trimestre no s'han realitzat totes les hores complementàries corresponents a aquest, fins a un 20 % de les hores no consumides el podrà transferir l'empresa al trimestre següent, per a la seua possible realització en aquest, una vegada efectuades les hores complementàries corresponents a aquest trimestre. En cap cas es podran transferir a un trimestre les hores ja transferides des del trimestre anterior.  
  
Les hores complementàries la realització de les quals estiga prevista amb anticipació s'inclouran dins de la programació de treball del treballador o treballadora, respectant un preavís mínim de set dies, amb l'única excepció que la necessitat de la seua realització sorgisca de manera no prevista; en aquest cas el preavís mínim de comunicació al treballador o treballadora serà de 48 hores.  
En cap cas es podrà exigir al personal la realització d'hores complementàries fora de l'horari corresponent al seu torn de treball (matí, vesprada o dissabtes, diumenges i festius).  
Per a tot el personal, la distribució i la realització de les hores complementàries haurà de respectar, en tot cas, els límits de jornada i descans determinats en aquest conveni.  
A fi de possibilitar la mobilitat voluntària en el treball a temps parcial, l'empresa haurà d'informar la representació unitària o sindical del personal o, en la seua absència, el personal de l'empresa sobre l'existència de llocs de treball vacants, de manera que aquests puguen formular sol·licituds de conversió voluntària d'un treball a temps complet en un treball a temps parcial i viceversa, o per a l'increment del temps de treball dels treballadors i treballadores a temps parcial.  
  
El personal que haja acordat la conversió voluntària d'un contracte de treball a temps complet en un altre a temps parcial o viceversa i que, en virtut de les informacions a les quals es refereix el paràgraf precedent, sol·licite el retorn a la situació anterior, tindrà preferència per a accedir a un lloc de treball vacant d'aquesta naturalesa que hi haja en l'empresa corresponent al seu mateix grup professional o categoria equivalent. La mateixa preferència tindran els treballadors i treballadores que, havent sigut contractats inicialment a temps parcial, hagen prestat serveis com a tals en l'empresa durant tres anys o més, per a la cobertura de les vacants a temps complet, corresponents al seu mateix grup professional o categoria equivalent que hi haja en l'empresa.  
  
Les sol·licituds a què es refereixen els paràgrafs anteriors les haurà de prendre en consideració, en la mesura que siga possible, l'empresa. La denegació de la sol·licitud haurà de ser notificada per l'empresa a la persona treballadora per escrit i de manera motivada.  
Així mateix, s'entendrà com a contracte a temps parcial el subscrit pel treballador o treballadora que concerte amb la seua empresa, en les condicions que estableix l'apartat 6 de l'article 12 de l'Estatut dels Treballadors, una reducció de la jornada de treball.  
En tot cas, en aquest apartat de contracte a temps parcial caldrà ajustar-se al que dispose la legislació vigent.  
  
- Contracte fix discontinu  
El contracte per temps indefinit fix-discontinu es concertarà per a realitzar treballs de naturalesa estacional o vinculats a activitats productives de temporada, o per a desenvolupar els que no tinguen aquesta naturalesa, però que, sent de prestació intermitent, tinguen períodes d'execució certs, determinats o indeterminats, que generen un increment habitual dels treballs en els centres o els serveis que es repetisquen de manera cíclica amb caràcter anual.  
El contracte fix-discontinu podrà concertar-se per a desenvolupar treballs consistents en la prestació de serveis en el marc de l'execució de contractes mercantils o administratives que, sent previsibles, formen part de l'activitat ordinària de l'empresa.  
El contracte de treball fix-discontinu, d'acord amb el que es disposa en l'article 8.2 de l'ET, s'haurà de formalitzar necessàriament per escrit i haurà de reflectir els elements essencials de l'activitat laboral, entre altres, la duració del període d'activitat, la jornada i la seua distribució horària, si bé aquests últims podran figurar amb caràcter estimat, sense perjudici de concretar-los en el moment de la crida.  
Sense perjudici d'això, l'empresa haurà de traslladar a la representació legal de les persones treballadores, a l'inici de cada any natural, un calendari amb les previsions de crida anual, o, si és el cas, semestral, així com les dades de les altes efectives de les persones fixes discontínues una vegada es produïsquen.  
Les persones fixes discontínues podran exercir les accions que siguen procedents en cas d'incompliments relacionats amb la crida, i s'iniciarà el termini per a fer-ho des del moment de la falta d'aquesta o des del moment en què la coneguen.  
Les persones treballadores fixes-discontínues no podran patir perjudicis per l'exercici dels drets de conciliació, absències amb dret a reserva de lloc de treball i altres causes justificades sobre la base de drets reconeguts en la llei.  
Les persones treballadores fixes-discontínues tenen dret al fet que la seua antiguitat es calcule tenint en compte tota la duració de la relació laboral i no el temps de serveis prestats efectivament, amb l'excepció de les condicions que exigisquen un altre tractament en atenció a la seua naturalesa i sempre que responga a criteris d'objectivitat, proporcionalitat i transparència.  
L'empresa haurà d'informar les persones fixes-discontínues i la representació legal de les persones treballadores sobre l'existència de llocs de treball vacants de caràcter fix ordinari, de manera que aquelles puguen formular sol·licituds de conversió voluntària.  
La regulació de l'ordenació del treball s'ajustarà a les regles següents:  
- Atesa la peculiaritat dels treballs esmentats, el contracte es podrà formalitzar tant a temps complet com a temps parcial.  
- El personal fix discontinu serà cridat per ordre d'antiguitat, dins de cada categoria professional, atenent la seua especialitat i el lloc de treball a ocupar, sempre que hi haja treball que justifique la crida. En el cas d'incompliment de la crida, la persona treballadora podrà reclamar en procediment d'acomiadament. En les interrupcions del contracte, se seguirà l'ordre invers d'antiguitat, excepte per a aquelles persones treballadores que no hagen cobert la garantia d'ocupació que, si és el cas, tinguen reconeguda.  
- La crida del personal fix discontinu s'efectuarà amb una antelació mínima de set dies naturals quan es tracte de prestar serveis amb una duració superior a un mes, i de cinc dies naturals quan es tracte d'ocupacions inferiors a aquest termini.  
La crida es podrà realitzar per qualsevol dels mitjans següents:  
  
1. Carta certificada amb justificant de recepció.  
2. Correu electrònic amb justificant de recepció.  
3. Lliurament d'escrit de crida signat per l'empresa sempre deixant constància de la realització i de la recepció per part del treballador.  
  
4. El correu postal certificat que el treballador haja facilitat a l'empresa.  
5. Quan el treballador es comunique habitualment amb l'empresa mitjançant l'ús del seu telèfon mòbil, la crida es podrà realitzar mitjançant missatge per SMS o WhatsApp al telèfon mòbil que aquest haja facilitat a l'empresa.  
La crida i la interrupció dels períodes d'ocupació de les persones treballadores fixes discontínues es duran a terme per escrit. Hauran de constar en la comunicació esmentada les condiciones crida, entre les quals hi ha:  
- La data d'inici.  
- La jornada i l'horari a desenvolupar, i la duració prevista de la crida.  
Durant el termini de preavís el treballador podrà:  
- Desistir de la relació laboral per no interessar la incorporació al lloc de treball.  
- Acceptar la crida i incorporar-se en la data prevista.  
- Amb al·legació de causa justificada, ajornar la incorporació un màxim de tres dies naturals a la data inicial comunicada per l'empresa. Passats els tres dies naturals des de la data d'inici de l'activitat sense que el treballador haja comunicat cap de les tres opcions anteriors, es considerarà desistit de la relació laboral.  
  
- Contracte de relleu  
Es podrà subscriure contracte de relleu, amb personal en situació de desocupació o que tinga concertat amb l'empresa un contracte de duració determinada, per a substituir parcialment el personal que es jubila parcialment.  
  
- Mesures contra la discriminació per edat  
Les parts signants es comprometen a donar suport a l'accés i la permanència dels treballadors i treballadores de més de 45 anys en l'ocupació.  
  
- Entrada en vigor de les modificacions en les modalitats contractuals  
Les parts signants d'aquest conveni, i en relació amb el retard en la negociació d'aquest, per a evitar problemes després de l'entrada en vigor de les modificacions en les modalitats contractuals sorgides a partir de la reforma laboral, i, en concret, per al cas dels contractes fixos discontinus a temps parcial, acorden de manera expressa donar validesa a qualsevol contractació d'aquest tipus que haja pogut realitzar-se amb caràcter previ a la publicació d'aquest conveni.  
  
Article 13. Observatori sobre ocupació, qualificacions i anàlisi del sector  
Amb l'objectiu d'avançar i aprofundir en el coneixement del sector, la situació d'aquest, la quantitat i la qualitat d'ocupació que es genera, així com les qualificacions del personal que presta serveis en l'àmbit d'aplicació del conveni col·lectiu, es crea un observatori d'anàlisi format per representants de les organitzacions signants del conveni col·lectiu que es reunirà amb caràcter trimestral i elaborarà informes de l'evolució de l'ocupació i les qualificacions en el sector.  
  
Sense perjudici de la informació necessària que aquest observatori puga recaptar a fi d'omplir els informes previstos, aquest mateix es podrà dirigir a la Comissió Paritària del conveni per a conéixer el grau de compliment dels acords sobre ocupació, tant en el volum com en els models de contractació subscrits.  
En aquest observatori, i de cara a la màxima professionalització del sector com a garantia de qualitat en els serveis que es presten, les parts signants d'aquest conveni col·lectiu estudiaran al llarg de la seua vigència un pla formatiu que promoga l'adquisició pel personal treballador dels nivells corresponents de qualificació previstos per a l'accés a la certificació i/o la titulació segons regule l'Institut Nacional de Qualificacions.  
Les organitzacions signants es comprometen a recaptar les dades necessàries per a poder avaluar correctament els compromisos adquirits.  
  
  
Article 14. Plantilles  
Es realitzaran les contractacions que siguen necessàries per a garantir el compliment de la ràtio de personal establides en la normativa autonòmica.  
Sense perjudici de la informació a què tenen dret per a desenvolupar les funcions que estableix l'article 64 de l'Estatut dels Treballadors i el 10.3 de la Llei orgànica de llibertat sindical, la representació unitària o sindical del personal tindrà accés anual a les dades agregades de la plantilla de personal de cada empresa, amb l'especificació del nombre total de persones que comprén cadascuna de les categories professionals, diferenciades per centres de treball i sexe.  
En relació amb la informació a què fa referència el paràgraf anterior, la representació unitària o sindical del personal observarà les normes que sobre sigil professional estableix per a les persones que componen els comités d'empresa l'article 65 de l'Estatut dels Treballadors.  
  
El 2 % del personal de la plantilla de les empreses amb més de 50 treballadors i treballadores serà cobert per personal amb alguna discapacitat segons la legislació vigent. Solament podrà substituir-se aquesta obligació per les mesures alternatives que estableix la normativa vigent, en el cas que, per a cobrir aquest percentatge de la plantilla, no s'haja presentat cap candidat amb discapacitat adequat al lloc de treball, amb un informe previ del delegat de prevenció.  
  
Article 15. Període de prova  
S'estableix un període de prova, que en cap cas podrà ser superior a un terç de la duració del contracte, segons el que regula l'Estatut dels Treballadors, de:  
  
Grup A: 6 mesos  
Grup B: 45 dies laborables  
Grup C: 30 dies laborables  
Grup D: 20 dies laborables  
  
  
Si la primera contractació que es realitza a la persona treballadora és per temps indefinit, el període de prova serà de:  
  
Grup A: 6 mesos  
Grup B: 60 dies laborables  
Grup C: 45 dies laborables  
Grup D: 30 dies laborables  
  
  
El període de prova s'haurà de pactar per escrit, i durant la vigència d'aquest les parts contractants podran resoldre, de manera unilateral i lliurement, la relació laboral sense necessitat de preavís i sense dret a cap indemnització.  
  
Article 16. Ingrés i provisió de vacants  
Els llocs vacants o de nova creació, sempre que siguen indefinits, seran coberts segons el procediment següent:  
1. Convocatòria interna. Tindrà dret de preferència a cobrir aquestes vacants el personal que pertanga al mateix centre, sempre que reunisca les condicions que s'exigisquen per a desenvolupar el lloc de treball. En cas que la vacant no es cobrisca per aquest procediment, s'ampliarà l'oferta a l'àmbit provincial de l'empresa. Tot el personal tindrà dret a presentar-se a aquestes places en igualtat de condicions, independentment del seu sexe i condició, i sense tindre en compte el lloc que ocupe en aquest moment. Per a això, es difondrà l'existència de vacants tan prompte com es produïsca, a l'efecte de cobrir-les mitjançant aquest procediment. Queden exclosos d'aquest procediment els llocs de confiança de l'empresa.  
2. Convocatòria externa. Si la plaça queda vacant a través del procediment anterior, es realitzarà mitjançant oferta externa, i les persones candidates hauran de superar unes proves de capacitació per al treball a desenvolupar. Aquestes proves seran adequades al perfil del lloc de treball.  
Una persona representant del personal participarà en el procediment de convocatòria interna. En el procediment de convocatòria externa, serà informada.  
  
Article 17. Cessaments en l'empresa  
El personal amb contracte indefinit que desitge voluntàriament ser baixa en l'empresa haurà de notificar-ho a aquesta per escrit amb l'antelació següent sobre la data de la seua baixa definitiva:  
Grup A: Dos mesos  
Grup B: Un mes  
Grup C: Un mes  
Grup D: Quinze dies.  
  
  
El personal contractat de manera no indefinida i amb un contracte inferior a sis mesos, amb independència del grup al qual pertanga, haurà de preavisar amb deu dies d'antelació. Si el contracte és d'una duració igual o superior a sis mesos, el termini de preavís, amb independència del grup al qual pertanga, serà de catorze dies.  
La falta de preavís establit facultarà l'empresa per a deduir, de les parts proporcionals a abonar en el moment de la liquidació, l'equivalent diari de la seua retribució real per cada dia que falte en el preavís reglamentari fixat anteriorment.  
L'empresa està obligada a justificar la recepció de la comunicació efectuada pel personal.  
En els casos en els quals les parts hagen subscrit un contracte per temps determinat de duració superior a un any, excepte si es tracta d'un contracte d'interinitat, la part que formule la denúncia estarà obligada a notificar a l'altra la finalització d'aquest amb una antelació mínima de quinze dies. L'incompliment del preavís anterior facultarà la part perjudicada a reclamar l'equivalent diari de la retribució real per cada dia que falte del preavís establit.  
  
Article 18. Treballs de categoria superior i inferior i mobilitat funcional  
Queda prohibit destinar al personal a ocupar un lloc de treball corresponent a un grup inferior, excepte per circumstàncies excepcionals i pel temps mínim indispensable, segons la classificació professional que estableix l'article 11.  
Quan es destine al personal a tasques corresponents a una categoria superior, percebrà les retribucions d'aquesta categoria durant el temps i la jornada que les realitze. En el cas que la titulació siga requisit indispensable, no es podran assignar treballs de categoria superior, llevat que es tinga aquesta titulació. Quan les realitze durant més del 30 % de la jornada habitual de treball diari en un període superior a sis mesos en un any o a huit durant dos anys, consolidarà l'ascens, si hi ha vacant i sempre que estiga en possessió de la titulació corresponent que el lloc requerisca.  
  
Article 19. Canvi de torn  
Tindrà preferència per al canvi de torn, dins de la seua categoria, el personal que acredite més puntuació, sobre la base del barem redactat en l'annex IV, així com els treballadors i treballadores que per circumstàncies personals hagen de conciliar la situació laboral amb la familiar, en els termes establits legalment. El barem esmentat podrà completar-lo la representació unitària o sindical del personal en les diferents empreses afectades per aquest conveni col·lectiu, amb respecte sempre als principis de dret necessari.  
  
Article 20. Mobilitat geogràfica  
El personal, excepte els qui han sigut contractats especialment per a prestar serveis en empreses amb centres de treball mòbils o itinerants, no podrà ser traslladat a un centre de treball diferent, de la mateixa empresa, que exigisca canvis de residència fora de la província, llevat que la distància siga inferior a 50 km, si no és que hi ha raons econòmiques, tècniques, organitzatives o productives que ho justifiquen.  
  
  
CAPÍTOL IV  
Formació professional  
  
Article 21. Principis generals  
De conformitat amb el que preveu l'article 23 de l'Estatut dels Treballadors i per a facilitar la seua formació i promoció professional, el personal afectat per aquest conveni tindrà dret a veure facilitada la realització d'estudis per a obtindre títols acadèmics o professionals reconeguts oficialment, així com a la realització de cursos de perfeccionament professional organitzats per la mateixa empresa o altres organismes, sempre que aquests estudis es cursen amb regularitat, i el contingut guarde relació amb el lloc de treball.  
  
Article 22. Objectius de la formació  
La formació professional en l'empresa s'orientarà als objectius següents:  
- Adaptar el titular al lloc de treball i a les modificacions d'aquest.  
  
- Actualitzar i posar al dia els coneixements professionals exigibles en la categoria i el lloc de treball que s'exercisca.  
- Especialització en els seus diversos graus, en algun sector o matèria del mateix treball.  
- Facilitar i promoure l'adquisició de títols acadèmics i professionals al personal.  
- Reconversió professional i adequació al nou sistema de qualificació.  
- Conéixer idiomes nacionals i estrangers.  
- Adaptar la mentalitat del personal i de les direccions cap a una direcció participativa per objectius.  
- Ampliar els coneixements del personal que permeta prosperar i aspirar a promocions professionals i adquisició dels coneixements corresponents a altres llocs de treball.  
- Formar teòricament i pràcticament, de manera suficient i adequada, en matèria preventiva quan es produïsquen canvis en les funcions que s'exercisquen o s'introduïsquen noves tecnologies o canvis en els equips de treball i en les condicions que estableix l'article 19 de la Llei de prevenció de riscos laborals.  
- Homologar els certificats acreditatius de la formació contínua en tot l'àmbit de l'atenció a la dependència i proposar l'Institut Nacional de Qualificacions l'homologació dels certificats per a obtindre, si és el cas, els futurs certificats de professionalitat.  
  
- Potenciar la formació en igualtat d'oportunitats.  
  
Article 23. Desenvolupament de la formació  
1. La Comissió Sectorial per a la Formació fixarà les prioritats, que hauran de dur-se a terme a través del desplegament de l'article 22 d'aquest conveni, atenent els objectius assenyalats en l'article anterior i del compliment i el resultat dels quals s'informarà amb la periodicitat i de la manera que es determine. Es donarà caràcter prioritari a la realització d'accions formatives dirigides a obtindre el certificat de professionalitat.  
2. La formació del personal s'efectuarà a través dels plans aprovats per la Comissió Sectorial de Formació, els plans finançats per les mateixes empreses o mitjançant un concert amb centres oficials o reconeguts. Les empreses facilitaran l'ús de les seues instal·lacions per a desenvolupar les activitats anteriors.  
3. La formació s'impartirà, segons els casos, dins o fora de la jornada laboral, o de manera mixta. En aquest cas, utilitzant la meitat del temps de la jornada laboral i una altra meitat de fora d'aquesta. L'assistència del personal serà obligatòria quan la formació s'impartisca dins de la jornada laboral.  
4. El personal de l'empresa, i especialment el que exercisca llocs de treball de comandament orgànic, està obligat a prestar suport ple al pla de formació, quan se li requerisca en activitats d'aquest i en l'àrea de la seua competència.  
5. El personal de l'empresa podrà presentar a la representació unitària o sindical del personal, o directament a la direcció, suggeriments relatius a millorar aspectes i activitats concretes del pla de formació.  
  
6. La informació de l'oferta formativa de l'empresa serà clara i accessible a tota la plantilla  
7. Tindrà preferència per a assistir a cursos el personal que haja participat en menys ocasions i qui estiga exercint un lloc de treball relacionat amb la matèria objecte del curs. Les discrepàncies es resoldran de mutu acord entre la direcció de l'empresa i la representació unitària o sindical del personal.  
  
Article 24. Comissió Sectorial de Formació  
En el marc d'aquest conveni es constitueix la Comissió Sectorial de l'Acord Nacional de Formació Contínua, ANFC, que estarà composta al 100 % per les parts signants del conveni; el 50 %, per les organitzacions empresarials, i el 50 %, per les organitzacions sindicals, que es distribueixen de la manera següent:  
Per les organitzacions empresarials:  
- Associació Empresarial de Residències i Serveis a Persones Dependents de la Comunitat Valenciana (AERTE).  
- Associació de Residències i Serveis d'Atenció als Majors, de la Comunitat Valenciana - Sector Solidari (LARES-CV).  
Per les organitzacions sindicals:  
- Federació de Sanitat i Sectors Sociosanitaris de Comissions Obreres del País Valencià (FSS-CCOO-PV).  
- Unió General de Treballadors Serveis Públics País Valencià (UGT-SP-PV)  
El vot dels membres de la Comissió Sectorial de formació serà, en el banc empresarial i sindical, proporcional al que va ser la seua representació en la mesa negociadora del conveni.  
  
Article 25. Cost de la formació  
Els plans de formació professional es finançaran a través de les vies següents:  
1. Els plans de formació aprovats per la Comissió Sectorial de Formació del conveni que es despleguen en virtut del IV Acord nacional de formació contínua, o el que el substituïsca. Les empreses, els grups d'empreses, les associacions empresarials i les organitzacions sindicals afectades per aquest conveni col·lectiu podran sol·licitar els fons necessaris per al seu finançament de la manera i en les condicions establides en aquest acord.  
2. Els plans de formació organitzats per les associacions signants del conveni en col·laboració amb la Comissió Sectorial per a la Formació. Les empreses estaran obligades a facilitar l'accés del personal a aquests cursos.  
  
CAPÍTOL V  
Prevenció de riscos laborals i salut laboral  
  
Article 26. Prevenció de riscos laborals i salut laboral  
1. Principis generals  
De conformitat amb el que disposa la Llei 31/1995 de prevenció de riscos laborals, el personal té dret a una protecció eficaç en matèria de seguretat i salut en el treball. El dret esmentat suposa l'existència del deure correlatiu de l'empresa en la protecció del personal al seu servei contra els riscos laborals.  
En compliment del deure de protecció, l'empresa garantirà la seguretat i la salut del personal al seu servei en tots els aspectes relacionats amb el treball i, en cas necessari, lliurarà amb caràcter previ al personal el protocol d'actuació per a evitar els riscos laborals. Igualment, l'empresa està obligada a garantir al personal una formació teòrica i pràctica, suficient i adequada, en matèria preventiva i, d'una manera particular, quan es produïsquen canvis d'activitats i tasques o s'introduïsquen noves tecnologies o canvis de lloc de treball.  
  
Correspon a cada persona treballadora vetlar pel compliment de les mesures de prevenció que s'adopten en cada cas.  
2. Participació del personal  
2.a. Delegats i delegades de prevenció: els delegats/ades de prevenció són, d'una banda, la base sobre la qual s'estructura la participació del personal en tots els aspectes relacionats amb la salut laboral en l'àmbit de l'empresa i, d'una altra, la figura especialitzada de representació en matèria de prevenció de riscos laborals.  
El nomenament, les competències i les facultats dels delegats/ades de prevenció seran els que defineixen els articles 35 i 36 de la Llei de prevenció de riscos laborals, així com les que emanen de les decisions del Comité Central de Seguretat i Salut Laboral recollit en el Conveni marc estatal de serveis d'atenció a les persones dependents i desenvolupament de la promoció de l'autonomia personal, i les que s'acorden en el reglament del mateix comité.  
Podrà ser nomenat delegat o delegada de prevenció qualsevol persona treballadora que la representació unitària o sindical del personal del centre considere. Quan el delegat o delegada de prevenció siga nomenat entre els representants del personal, podrà destinar el seu crèdit horari als assumptes de la prevenció. En qualsevol cas, el temps dedicat a la formació en aquesta matèria es considerarà temps de treball amb caràcter general i el seu cost no podrà recaure en cap cas sobre els delegats i delegades de prevenció.  
L'empresa haurà de facilitar als delegats i delegades de prevenció l'accés a les informacions i la formació en matèria preventiva que resulten necessaris per a l'exercici de les seues funcions. Les seues competències i facultats seran les que recull l'article 36 de la Llei de prevenció de riscos laborals.  
Als delegats i delegades de prevenció els serà aplicable el que es disposa en l'article 37 de la Llei 31/1995, de prevenció de riscos laborals, i en l'article 65.2 de l'Estatut dels Treballadors, i estaran subjectes al sigil professional de les informacions a què tinguen accés a conseqüència de la seua actuació en l'empresa.  
2.b. Comité de Seguretat i Salut Laboral: és l'òrgan paritari i col·legiat de representació i participació periòdica sobre actuacions dels centres de treball en matèria de prevenció de riscos laborals. Les seues competències i facultats seran les que recull l'article 39 de la Llei de prevenció de riscos laborals.  
El Comité de Seguretat i Salut es reunirà almenys trimestralment amb caràcter ordinari i amb caràcter extraordinari sempre que ho sol·licite alguna de les representacions en aquest, i caldrà justificar la necessitat urgent de la reunió.  
  
Article 27. Drogodependències  
El consum de drogues legals i il·legals implica problemes de salut amb repercussions individuals i col·lectives. L'inici o l'increment del consum de drogues en el medi laboral en molts casos està determinat per condicions de desocupació, precarietat o males condicions de treball. D'ací que s'estime convenient incloure en aquest conveni ?amb l'excepció dels aspectes que concerneixen el consum de tabac, per a la qual cosa caldrà ajustar-se al que dispose la normativa legal específica- el següent pla integral de propostes, en el vessant preventiu, assistencial, reinsertiu, participatiu, no sancionador, voluntari i planificat:  
Preventiu: es prioritzaran mesures educatives, informatives i formatives que motiven la reducció i l'ús inadequat de drogues i promocionen hàbits saludables. Així mateix, es potenciarà la modificació de factors de risc i la millora de les condicions de treball.   
Assistencial: es facilitarà l'accés als programes de tractament al personal que ho sol·licite.  
Reinsertiu: l'objectiu fonamental de tota acció és retornar la salut al subjecte i facilitar la reincorporació del personal al seu lloc de treball.  
  
Participatiu: tota iniciativa empresarial relacionada amb les drogodependències es consultarà, amb caràcter previ, a la representació unitària o sindical del personal o, en defecte d'això, al mateix personal.  
No sancionador: el personal que s'aculla a un programa de tractament no podrà ser objecte de sanció o acomiadament i se li assegurarà la reincorporació immediata al seu lloc de treball.  
En cas necessari, la Comissió Paritària concretarà les mesures exposades ací en un programa d'actuació que serà aplicable amb efecte a l'entrada en vigor d'aquest conveni.  
  
Article 28. Vigilància de la salut  
1. L'empresa garantirà al personal al seu servei la vigilància periòdica del seu estat de salut en funció dels riscos inherents al treball.  
  
Aquesta vigilància només podrà dur-se a terme quan el personal preste el consentiment. D'aquest caràcter voluntari només s'exceptuaran, amb un informe previ de la representació unitària o sindical del personal, els casos en els quals la realització dels reconeixements siga imprescindible per a avaluar els efectes de les condicions de treball sobre la salut del personal o per a verificar si l'estat de salut del personal pot constituir un perill per a aquest, per a la resta de personal o per a altres persones relacionades amb l'empresa o quan s'establisca així en una disposició legal en relació amb la protecció de riscos específics i activitats de perillositat especial.  
En tot cas s'haurà d'optar per realitzar els reconeixements o les proves que causen com menys molèsties millor al personal i que siguen proporcionals al risc.  
Les revisions es realitzaran preferentment en hores de treball. Quan es realitzen fora de les hores de treball, el temps dedicat a aquestes es computarà com a treballat efectivament.  
2. Les mesures de vigilància i control de la salut del personal es duran a terme respectant sempre el dret a la intimitat i a la dignitat de la persona i la confidencialitat de tota la informació relacionada amb el seu estat de salut.  
3. El personal serà informat de manera convenient i confidencialment dels resultats dels exàmens de salut als quals haja sigut sotmés.  
  
4. El personal que en el desenvolupament de la seua activitat estiga sotmés a un risc específic tindrà dret als exàmens mèdics que determine el servei de vigilància de la salut de l'empresa, sobre aquest risc, a càrrec d'aquesta.  
  
Article 29. Mesures d'emergència  
Segons l'article 20 de la Llei 31/1995, de prevenció de riscos laborals, l'empresa, tenint en compte la grandària i l'activitat dels centres o els serveis, així com la presència de les persones ateses, en el cas de les residències, haurà d'analitzar les possibles situacions d'emergència i adoptar les mesures necessàries en matèria de primers auxilis, lluita contra incendis i evacuació de persones usuàries i persones treballadores, designant per a això el personal encarregat de posar en pràctica aquestes mesures i comprovant-ne periòdicament, si és el cas, el funcionament correcte. El personal esmentat haurà de tindre la formació necessària, ser suficient en nombre i disposar del material adequat, en funció de les circumstàncies assenyalades abans.  
Per a aplicar les mesures adoptades, l'empresa haurà d'organitzar les relacions que siguen necessàries amb serveis externs a l'empresa, en particular en matèria de primers auxilis, assistència mèdica d'urgències, salvament i lluita contra incendis, de manera que quede garantida la rapidesa i l'eficàcia d'aquestes.  
En tot cas, l'empresa haurà de garantir la normativa vigent que, sobre mesures d'emergència, establisca l'Administració autonòmica per als centres d'atenció per a majors.  
  
Article 30. Gestió i protecció mediambiental  
La defensa de la salut en els llocs de treball no pot ser eficaç si al mateix temps no s'assumeix la responsabilitat pròpia en relació amb la gestió de la repercussió mediambiental de les activitats laborals i no abasta la defensa del medi ambient. Per consegüent, cal avaluar i previndre les condicions en les quals es desenvolupa el treball i també les seues repercussions sobre aquest.  
Aquesta responsabilitat exigeix que les empreses establisquen i posen en pràctica polítiques, objectius i programes en matèria de medi ambient i sistemes eficaços de gestió mediambiental, per la qual cosa haurà d'adoptar-se una política en aquest sentit que preveja el compliment de tots els requisits normatius corresponents, així com les responsabilitats derivades de l'acció empresarial en matèria de medi ambient.  
  
  
Article 31. Roba de treball  
Les empreses estan obligades a facilitar almenys dos uniformes, incloent-hi una peça d'abric (sempre que estiguen obligats a eixir uniformats a l'exterior, així com els mitjans de protecció personal de caràcter preceptiu, adequats al personal per a exercir les seues funcions, entre els quals hi haurà el calçat i els guants homologats que siguen necessaris. El personal estarà obligat a usar, durant la realització del treball, la roba i els mitjans de protecció personal facilitats per l'empresa, així com a cuidar-los.  
La neteja d'aquesta la realitzarà l'empresa.  
Quan quede extingida la relació laboral, el treballador o treballadora retornarà la roba a l'empresa.  
  
Article 32. Protecció a la maternitat  
Si després d'efectuar l'avaluació de riscos per part de l'empresa i el Comité de Seguretat i Salut hi ha llocs de treball que puguen influir negativament en la salut de la treballadora, durant l'embaràs o la lactància, o del fetus, l'empresa haurà d'adoptar les mesures necessàries per a evitar l'exposició de la treballadora a aquest risc. Quan l'adaptació no siga possible, o malgrat aquesta adaptació les condicions del lloc de treball puguen influir negativament en la salut de la dona treballadora embarassada o del fetus, aquesta haurà d'exercir un lloc de treball o una funció diferent i compatible amb el seu estat.  
En el cas que el canvi de lloc no resulte tècnicament o objectivament possible, o no puga exigir-se raonablement per motius justificats, podrà declarar-se el pas de la treballadora afectada a la situació de suspensió del contracte per risc durant l'embaràs, d'acord amb el que preveu l'article 45.1.d de l'Estatut dels Treballadors, durant el període necessari per a la protecció de la seua seguretat o de la seua salut i mentre persistisca la impossibilitat de reincorporar-se al seu lloc anterior o a un altre lloc compatible amb el seu estat.  
  
Article 33. Protecció de les víctimes de la violència de gènere  
Segons el que disposa la Llei orgànica 1/2004, de 28 de desembre, de mesures de protecció integral contra la violència de gènere:  
1. La treballadora víctima de violència de gènere tindrà dret, en els termes que preveu l'Estatut dels Treballadors, a la reducció o a la reordenació del seu temps de treball, a la mobilitat geogràfica, al canvi de centre de treball, a la suspensió de la relació laboral amb reserva de lloc de treball i a l'extinció del contracte de treball.  
El trasllat o el canvi de centre de treball podrà ser de fins a 24 mesos, durant els quals l'empresa tindrà l'obligació de reservar el lloc de treball que ocupava anteriorment la treballadora.  
Acabat aquest període, la treballadora podrà optar entre tornar al lloc de treball anterior o continuar en el nou.  
2. Quan es produïsca la reincorporació de la treballadora a aquelles empreses que hagen formalitzat contractes d'interinitat per a substituir treballadores víctimes de violència de gènere que hagen suspés el seu contracte de treball, aquesta es realitzarà en les mateixes condicions existents en el moment de la suspensió del contracte de treball.  
3. Les absències o les faltes de puntualitat al treball motivades per la situació física o psicològica derivada de la violència de gènere es consideraran justificades quan així ho determinen els serveis socials d'atenció o els serveis de salut, segons siga procedent, sense perjudici que aquestes absències siguen comunicades per la treballadora a l'empresa al més prompte possible.  
Les situacions de violència de gènere que donen lloc al reconeixement dels drets regulats en aquest capítol s'acreditaran mitjançant una sentència condemnatòria per un delicte de violència de gènere, una ordre de protecció o qualsevol altra resolució judicial que acorde una mesura cautelar a favor de la víctima, o bé per l'informe del Ministeri Fiscal que indique l'existència d'indicis que la demandant és víctima de violència de gènere.  
També es podran acreditar les situacions de violència de gènere mitjançant un informe dels serveis socials, dels serveis especialitzats o dels serveis d'acolliment destinats a víctimes de violència de gènere de l'administració pública competent.  
  
Article 34. Jornada i horari de treball  
S'estableix una jornada màxima anual de 1.784 hores de treball efectiu, siga en torn partit o continu. La jornada la podrà distribuir l'empresa de manera irregular en un percentatge del 10 %.  
La jornada màxima anual es considerarà en còmput semestral.  
S'entén per jornada partida aquella en què hi haja un descans ininterromput d'una hora de duració com a mínim. En cap cas es podrà fraccionar en més de dos períodes.  
No es podran realitzar més de nou hores de treball efectiu en jornada completa o la seua proporció sobre la base de la jornada especificada en el contracte a temps parcial, llevat que hi haja un mínim de dotze hores entre el final d'una jornada i el començament de la següent, i sempre de mutu acord entre l'empresa i la representació unitària o sindical del personal (si no hi ha aquests últims, l'acord es realitzarà directament amb el personal), sempre respectant la jornada màxima anual que aquest conveni estableix.  
Les empreses podran establir un sistema de control d'assistència sense que el temps reflectit en el registre d'assistència signifique, per si sol, hores efectives de treball.  
En el primer mes de cada any, l'empresa elaborarà un calendari laboral amb torns i horaris que podrà ser revisable trimestralment. Tot això amb una negociació prèvia amb la representació unitària o sindical del personal, lliurant una còpia, amb una setmana d'antelació, a la representació unitària o sindical del personal per a exposar-la al tauler d'anuncis.  
L'empresa facilitarà, en la mesura que siga possible, canvis de torn al personal per a acompanyar a consulta mèdica familiars menors o dependents fins al primer grau de consanguinitat. A aquest efecte, es tindran en compte els acords entre la plantilla comunicats a l'empresa.  
  
Sempre que la duració de la jornada diària continuada excedisca sis hores, s'establirà un període de descans durant aquesta de quinze minuts de duració, que tindran la consideració de temps efectiu de treball amb caràcter general.  
Les jornades a temps parcial seran continuades, a excepció de les realitzades en dissabtes, diumenges, festius i jornades especials, que podran ser partides. Quan les jornades siguen partides, tindran una duració mínima de 24 hores setmanals.  
  
Article 35. Descans setmanal  
El personal tindrà dret a un descans mínim setmanal de dia i mig (36 hores) sense interrupció. Aquest descans haurà de coincidir obligatòriament en diumenge, almenys una vegada cada quatre setmanes, excepte per al personal amb contractes específics de cap de setmana.  
  
Amb independència del que s'estableix anteriorment, es respectarà qualsevol fórmula que s'haja pactat o es pacte entre l'empresa i la representació unitària o sindical del personal o, en defecte d'això, el personal.  
  
  
Article 36. Vacances  
El període de vacances anuals serà retribuït i la seua duració serà de trenta dies naturals. En els casos que no s'haja completat l'any de treball efectiu, el personal tindrà dret a la part proporcional. Les vacances es gaudiran preferentment durant els mesos de juny, juliol, agost i setembre.  
El període de gaudi es fixarà en un període de trenta dies o en dos períodes de quinze dies, i no es podran establir més fraccions, excepte si hi ha un acord entre l'empresa i el personal i amb l'aprovació de la representació unitària o sindical, respectant sempre aquests criteris:  
  
a) El règim de torns de vacances es farà per rotació anual rigorosa del personal entre els diferents mesos, i aquesta rotació s'iniciarà el primer any, per antiguitat en l'empresa. El personal que fraccione les vacances en dos o més períodes tan sols tindrà prioritat d'elecció en un d'aquests períodes. A aquest efecte, es constituiran els torns de vacances corresponents. Aquests torns es faran d'acord amb el calendari laboral, segons les prestacions del servei.  
L'inici del període de vacances o de gaudi de les festes abonables no pot coincidir amb un dia de descans setmanal, de manera que en aquests casos s'entendran iniciades les vacances l'endemà del descans setmanal. Si el retorn de les vacances coincideix amb el dia lliure, aquest haurà de respectar-se, i el treball es reiniciarà l'endemà.  
  
b) El calendari de vacances s'elaborarà abans que finalitze el primer trimestre de cada any i, en tot cas, amb un mínim de dos mesos del començament d'aquest.  
Quan el període de vacances fixat en el calendari de vacances de l'empresa coincidisca en el temps amb una incapacitat temporal derivada de l'embaràs, el part o la lactància natural, o amb el període de suspensió del contracte de treball que preveu l'article 48 de l'Estatut dels Treballadors, es tindrà dret a gaudir de les vacances en una data diferent de la de la incapacitat temporal o de la del gaudi del permís que, per aplicació d'aquest precepte, li corresponga quan finalitze el període de suspensió, encara que haja acabat l'any natural a què corresponguen.  
  
En el cas que el període de vacances coincidisca amb una incapacitat temporal per contingències diferents de les assenyalades en el paràgraf anterior que impossibilite el treballador o la treballadora per a gaudir-les, totalment o parcialment, durant l'any natural a què corresponen, el personal podrà fer-ho una vegada finalitze la seua incapacitat i sempre que no hagen transcorregut més de díhuit mesos a partir del final de l'any en què s'hagen originat.  
El personal tindrà dret a percebre el seu salari real durant les vacances.  
  
  
CAPÍTOL VII  
Estructura retributiva  
  
Article 37. Estructura retributiva  
L'estructura retributiva queda així:  
A) Salari base: és la part de la retribució del personal fixada per unitat de temps i en funció del seu grup i categoria professional, amb independència de la remuneració que corresponga per lloc de treball específic o qualsevol altra circumstància. El salari base es correspon amb el que figura en annex I. Es percebrà proporcionalment a la jornada realitzada.  
B) Plus d'antiguitat: s'estableix el mateix en la quantia reflectida en l'annex I per cada tres anys de servei prestats en l'empresa, i es comença a meritar des de l'1 de gener de 2008. Es percebrà proporcionalment a la jornada realitzada.  
Complement personal d'antiguitat: les quanties de plus d'antiguitat que haja consolidat la persona treballadora amb anterioritat a l'1 de gener de 2000 les continuaran percebent com a complement personal d'antiguitat, i aquest concepte no podrà ser compensat ni absorbit per cap altre.  
C) Plus personal d'adaptació: la persona treballadora que a l'entrada en vigor d'aquest conveni estiga percebent aquest plus personal, consistent en retribució mensual, incloent-hi vacances, continuarà percebent-lo amb caràcter fix, periòdic, no compensable ni absorbible i íntegre. La quantia serà la que recull l'annex I.  
D) Plus de nocturnitat: les hores treballades entre les 22 hores i les 7 hores tindran una retribució específica, segons l'annex I. Aquest complement es percebrà igualment en la retribució de les vacances per als treballadors amb torn fix de nit.  
Es mantindran els pactes i els acords vigents i demostrables en les empreses a la data de publicació d'aquest conveni referits a treballs nocturns.  
E) Plus de diumenges i festius: les jornades realitzades en diumenge o festiu, excepte per al personal contractat específicament per a diumenges i festius, tindran una retribució segons l'annex I. Aquests imports s'abonaran per jornada treballada en diumenge o festiu, independentment de les hores treballades.  
Per al personal que preste serveis en torn nocturn es considerarà diumenge o festiu treballat si ha iniciat la seua jornada durant la vespra del diumenge o la festivitat.  
Es mantindran els pactes i els acords vigents i demostrables en les empreses a la data de publicació d'aquest conveni referits a treballs en festiu.  
F) Plus de disponibilitat: es podran establir torns de disponibilitat, voluntaris, que tindran una retribució específica, segons l'annex I.  
  
G) Hores extraordinàries: les hores extraordinàries que es realitzen tindran una retribució específica, segons l'article 39 i l'annex I.  
H) Gratificacions extraordinàries: s'abonaran dues pagues extraordinàries, amb meritació semestral, equivalents a una mensualitat de salari base, més antiguitat, la primera amb meritació de l'1 de desembre al 31 de maig i abonament el dia 15 de juny, i la segona amb meritació de l'1 de juny al 30 de novembre i abonament el dia 15 de desembre. En cap cas aquestes gratificacions s'abonaran prorratejades mensualment, excepte en els contractes menors de sis mesos o quan hi haja un acord amb la representació unitària o sindical.  
I) Despeses de desplaçament: l'empresa es farà càrrec de les despeses de desplaçament del personal quan:  
- A requeriment de l'empresa, dins de la jornada laboral, la realització del servei comporte la necessitat d'utilitzar mitjans de transport.  
  
- La mateixa naturalesa del servei i l'organització del treball impliquen la necessitat d'utilitzar mitjans de transport per a prestar-lo. Això especialment en els desplaçaments entre serveis de tipus rural o semirural i durant el seu compliment per qualsevol treballador o treballadora.  
  
L'abonament es farà d'una de les maneres següents:  
- Fent-se càrrec de l'import del transport en mitjans públics (autobús, taxi, etc.).  
- Facilitant el transport en vehicle de l'empresa.  
- Abonant a 0,18 - per km si el personal es desplaça amb vehicle propi. En tot cas, els imports derivats no es cotitzaran en la mesura que no superen l'import per quilòmetre establit legalment.  
  
Article 38. Increment retribucions  
Durant la vigència d'aquest conveni, les retribucions seran les que preveuen les taules salarials de l'annex I, que per a l'exercici 2022 suposarà un increment del 4 % sobre la taula del 2020 i per a l'exercici 2023 serà del 3,75 % des de l'1 de gener fins al 30 de novembre de 2023 i el 0,25 %, sobre la taula anterior, des de l'1 de desembre de 2023.  
  
  
Article 39. Hores extraordinàries  
A causa de les característiques del sector i a la seua missió de servei continuat les 24 hores del dia, les hores que hagen de realitzar-se en funció de la cobertura de les possibles absències per causes urgents i imprevistes tindran la consideració d'hores extraordinàries quan, considerades en còmput semestral, excedisquen la jornada anual establida d'acord amb el primer paràgraf de l'article 34.  
La realització d'aquestes hores extraordinàries serà per a situacions excepcionals i s'argumentarà a la representació unitària o sindical del personal. Es compensaran preferentment en temps de treball o s'abonaran segons el preu establit en l'annex I, que ja incorpora l'increment retributiu acordat en aquest conveni.  
No podran, en tot cas, superar el màxim anual establit legalment.  
  
  
Article 40. Festius de significació especial  
Pel seu significat especial, el personal que preste serveis durant els dies de Nadal i Any Nou, des de l'inici del torn de nit del 24 al 25 de desembre fins a la finalització del torn de vesprada del dia 25, i des de l'inici del torn de la nit del 31 de desembre a l'1 de gener i fins a la finalització del torn de vesprada del dia 1 de gener. La retribució corresponent a aquests festius especials que s'hagen compensat amb descans en dia diferent és la reflectida en les taules salarials.  
  
En cap cas es percebrà el plus de festiu de significació especial i el plus de festiu normal per un sol torn de treball.  
Si aquests dies cauen en diumenge, tenint en compte que la comunitat autònoma fixa un dia festiu substitutori, es percep com a festiu de significació especial i el substitutori segons la taula salarial.  
  
Article 41. Plus de disponibilitat  
Les empreses podran establir torns de disponibilitat voluntàriament, que tindran sempre caràcter de voluntarietat per part del personal. El personal que s'aculla voluntàriament a aquesta modalitat tindrà l'obligació d'estar localitzable durant la jornada a fi d'acudir a qualsevol requeriment que puga produir-se a conseqüència d'una situació d'urgència específica. En cap cas es podran superar les hores establides en el torn a cobrir.  
El personal estarà obligat a atendre el telèfon mòbil o l'aparell buscapersones i a personar-se en el seu lloc de treball en el temps més breu possible, temps que s'acordarà en cada àmbit amb la representació unitària o sindical del personal. Es computarà com a temps de treball des del moment que se l'haja requerit fins a trenta minuts després de finalitzat el servei. En cap cas podrà excedir trenta minuts el temps que discorre des que es produeix el requeriment fins a la presència en el servei requerit. Si el treballador o treballadora preveu que tardarà més de trenta minuts a personar-se, haurà de comunicar-ho immediatament a l'empresa.  
En cas d'avaria del telèfon mòbil o l'aparell buscapersones, la persona treballadora quedarà obligada a posar-ho immediatament en coneixement de l'empresa i a facilitar un número de telèfon en el qual se la puga localitzar.  
La data i la duració de la disponibilitat s'especificarà en el quadrant de treball elaborat per l'empresa. En cap cas el nombre d'hores de disponibilitat podrà ser superior al 25 % de la jornada establida en el conveni.  
El temps de disponibilitat no es computarà a l'efecte de jornada ordinària. Es computarà com a hores extraordinàries el període que transcorre des del requeriment fins a trenta minuts després de la finalització del servei. En cap cas les hores extraordinàries realitzades en disponibilitat podran superar el màxim que fixa l'article 39 del conveni.  
La representació unitària o sindical del personal rebrà informació de l'empresa respecte de la realització de torns de disponibilitat.  
  
Article 42. Compensació per incapacitat temporal en accident de treball i/o malaltia professional  
En cas d'incapacitat temporal per accident laboral i/o malaltia professional, l'empresa complementarà la prestació econòmica que el personal perceba de la seguretat social fins al 100 % del salari, durant els 21 primers dies de baixa.  
  
Article 43. Bestretes  
Les empreses estaran obligades, a petició del personal, a concedir una bestreta mensual del 100 % del salari meritat en el moment de la petició.  
  
Article 44. Rebuts de salaris  
És ineludible que s'estenguen i es lliuren els rebuts de salaris justificatius d'aquest. Aquest rebut, que s'ajustarà a algun model oficial aprovat per l'administració pública competent, haurà de contindre, perfectament desglossats i especificats, tots els conceptes salarials, així com les retencions, les cotitzacions, les tributacions i les seues bases de càlcul.  
  
Aquests abonaments s'efectuaran dins dels cinc primers dies de cada mes. Per a això s'usarà qualsevol dels sistemes legalment autoritzats, a judici i arbitri de l'empresa (xecs nominatius, transferències, etc.).  
  
Article 45. Clàusula de desvinculació  
La no aplicació del règim salarial, així com la modificació de les condicions que estableix aquest conveni es durà a terme en les circumstàncies i amb els condicionants establits en la legislació vigent en cada moment i amb respecte al que estableix l'article 9 d'aquest conveni.  
  
En cas d'acord en l'empresa, s'haurà de notificar a la Comissió Paritària d'aquest.  
  
  
CAPÍTOL VIII  
Permisos, llicències i excedències, suspensió del contracte de treball i altres drets derivats de la conciliació de la vida laboral i familiar  
  
  
Article 46. Suspensió de contracte per naixement  
El naixement, que comprén el part i l'atenció del menor de dotze mesos, suspendrà el contracte de treball de la mare biològica durant setze setmanes, de les quals són obligatòries les sis setmanes ininterrompudes immediatament posteriors al part, que s'hauran de gaudir a jornada completa per a assegurar la protecció de la salut de la mare.  
  
El naixement suspendrà el contracte de treball del progenitor diferent de la mare biològica durant setze setmanes, de les quals seran obligatòries les sis setmanes ininterrompudes immediatament posteriors al part, que s'hauran de gaudir a jornada completa, per a complir els deures d'atenció que preveu l'article 68 del Codi Civil.  
En els casos de part prematur i en aquells en què, per qualsevol altra causa, el nounat haja d'estar hospitalitzat després del part, el període de suspensió es pot computar, a instàncies de la mare biològica o de l'altre progenitor, a partir de la data de l'alta hospitalària. S'exclouen d'aquest còmput les sis setmanes posteriors al part, de suspensió obligatòria del contracte de la mare biològica.  
En els casos de part prematur amb falta de pes i en aquells altres en què el nounat requerisca, per alguna condició clínica, hospitalització després del part per un període superior a set dies, el període de suspensió s'ampliarà en tants dies com el nascut estiga hospitalitzat, amb un màxim de tretze setmanes addicionals, i en els termes en què es desplegue reglamentàriament.  
En el cas de defunció del fill o filla, el període de suspensió no resultarà reduït, llevat que, una vegada finalitzades les sis setmanes de descans obligatori, se sol·licite la reincorporació al lloc de treball.  
La suspensió del contracte de cadascun dels progenitors per l'atenció del menor, una vegada transcorregudes les sis primeres setmanes immediatament posteriors al part, podrà distribuir-se a voluntat d'aquells, en períodes setmanals per a gaudir de manera acumulada o interrompuda, i exercitar-se des de la finalització de la suspensió obligatòria posterior al part fins que el fill o filla complisca dotze mesos. No obstant això, la mare biològica podrà anticipar el seu exercici fins a quatre setmanes abans de la data previsible del part. El gaudi de cada període setmanal o, si és el cas, de l'acumulació d'aquests períodes s'haurà de comunicar a l'empresa amb una antelació mínima de quinze dies.  
  
Article 47. Llicències retribuïdes  
El personal, amb avís i justificació previs, excepte en casos d'urgència justificada (en el qual s'avisarà al més prompte possible) podrà absentar-se del treball amb dret a remuneració i consideració amb caràcter general de temps efectiu de treball, per algun dels motius i pel temps següent:  
a) Quinze dies naturals en cas de matrimoni.  
b) Quatre dies de lliure disposició al llarg de l'any, considerats, amb caràcter general, efectivament treballats. Se'n gaudirà un per trimestre, excepte si hi ha un acord exprés entre l'empresa i el treballador o treballadora. Per a fer efectiu el gaudi d'aquests quatre dies lliures, se sol·licitaran amb una antelació mínima de set dies a la data de gaudi (excepte en casos de necessitat urgent, i en aquest cas l'antelació mínima serà de tres dies), i els concedirà l'empresa, llevat que per raons organitzatives justificades no es puga concedir el gaudi en la data sol·licitada, i es comunicarà a la persona interessada amb almenys 72 hores d'antelació amb la indicació de les causes organitzatives raonades per a la denegació (excepte en casos de necessitat urgent).  
En tot cas, el personal gaudirà d'aquests quatre dies, sense necessitat de justificació, abans del 15 de gener de l'any següent.  
El gaudi d'aquests quatre dies necessitarà un període de treball previ de tres mesos per cada dia de lliure disposició.  
c) Tres dies naturals en els casos de naixement de fill/a o adopció o per defunció, accident o malaltia greu o hospitalització del cònjuge o parella de fet establida legalment, i parents fins al segon grau de consanguinitat o afinitat. En els casos de malaltia greu que requerisca hospitalització, el gaudi pot tindre lloc, fins i tot de manera fraccionada per dies, mentre dure l'hospitalització. Els dies d'aquest fraccionament, que hauran de comunicar a l'empresa, tindran el mateix caràcter de laborals, descans setmanal o festius que haurien tingut en el cas que la persona haguera optat per gaudir-los de manera continuada des de l'inici del fet causant. Sempre que el personal necessite fer un desplaçament, a aquest efecte, fora de la província o de la comunitat autònoma, llevat que la distància siga inferior a cinquanta quilòmetres, o per causa realment justificada, el termini s'ampliarà a dos dies addicionals. Podran ampliar-se aquests dies descomptant els festius abonables i/o les vacances, amb una sol·licitud prèvia del personal.  
En el mateix sentit, quan el fet causant haja ocorregut fora del territori espanyol i amb una distància mínima de mil quilòmetres, i l'afectat siga el cònjuge, la parella de fet establida legalment o un parent de primer grau per consanguinitat o afinitat, els cinc dies de permís s'incrementaran, amb una sol·licitud prèvia del treballador, en cinc dies més, aquests últims no retribuïts. En aquest cas, s'haurà de provar complidament el desplaçament realitzat.  
d) Dos dies naturals en els casos d'intervenció quirúrgica sense hospitalització que requerisca repòs domiciliari, de cònjuge, de parella de fet legalment establida o de parents fins al segon grau de consanguinitat o afinitat En els casos de repòs domiciliari, l'inici es pot flexibilitzar i el gaudi pot tindre lloc, fins i tot de manera fraccionada per dies, mentre dure el repòs domiciliari. Els dies d'aquest fraccionament, que hauran de comunicar a l'empresa, tindran el mateix caràcter de laborals, descans setmanal o festius que haurien tingut en el cas que la persona haguera optat per gaudir-los de manera continuada des de l'inici del fet causant. Sempre que el personal necessite fer un desplaçament, a aquest efecte, fora de la província o de la comunitat autònoma, llevat que la distància siga inferior a cinquanta quilòmetres, o per causa realment justificada, el termini s'ampliarà a dos dies addicionals. Podran ampliar-se aquests dies descomptant els festius abonables i/o les vacances, amb una sol·licitud prèvia del personal.  
e) Un dia per trasllat del domicili habitual.  
f) Pel temps indispensable, per al compliment d'un deure inexcusable de caràcter públic o personal.  
g) Als permisos necessaris per a concórrer a exàmens quan curse amb regularitat estudis per a obtindre títols oficials acadèmics o professionals tenint en compte que, d'aquests permisos, únicament seran retribuïts els corresponents a exàmens eliminatoris. El personal gaudirà d'aquest permís el dia natural en què tinga l'examen, si presta serveis en jornada diürna o vespertina. Si el personal treballa de nit, el permís el gaudirà la nit anterior a l'examen.  
  
h) La treballadora embarassada tindrà dret a absentar-se del treball, amb dret a remuneració, per a fer exàmens prenatals i tècniques de preparació al part, amb un avís previ a l'empresa i una justificació de la necessitat de realitzar-los dins de la jornada laboral.  
i) A un màxim de setze hores anuals per a assistir a consulta mèdica d'atenció especialitzada (metges especialistes), sempre que siga en el sistema públic sanitari o en centres concertats amb aquest.  
  
Article 48. Llicències no retribuïdes  
Llicència per assumptes propis: tres mesos per any, computant-se d'una sola vegada o fracció (que en cap cas podrà ser inferior a un mes), no coincident amb els mesos de juny, juliol, agost i setembre, sol·licitada amb una antelació de vint dies, excepte en casos de necessitat urgent. Podrà pactar-se entre empresa i personal la pròrroga d'aquest període sense excedir en cap cas els sis mesos. Si les circumstàncies assistencials ho permeten, es pot fer ús d'aquesta mena de permís en el període estival esmentat anteriorment.  
Amb un avís, una justificació i un acord previs amb l'empresa, el personal podrà agafar-se anualment fins a set dies no retribuïts, per a assumptes de caràcter personal no recollits en l'apartat de llicències retribuïdes.  
  
Article 49. Excedència especial per atenció de fills i de familiars  
  
El personal tindrà dret a un període d'excedència de duració no superior a tres anys per a l'atenció de cada fill o filla, tant quan ho siga per naturalesa com per adopció o, en els casos d'acolliment, tant permanent com preadoptiu, a comptar de la data de naixement o, si és el cas, de la resolució judicial o administrativa.  
  
També tindran dret a un període d'excedència, de duració no superior a 3 anys, per a l'atenció d'un familiar fins al segon grau de consanguinitat o afinitat, que per raons d'edat, accident, malaltia o discapacitat no puga valdre's per si mateix, i no exercisca activitat retribuïda.  
L'excedència que preveu aquest article, el període de duració de la qual podrà gaudir-se de manera fraccionada, constitueix un dret individual de la persona treballadora. No obstant això, si dos o més treballadors o treballadores de la mateixa empresa generen aquest dret pel mateix subjecte causant, l'empresa podrà limitar el seu exercici simultani per raons justificades de funcionament de l'empresa.  
  
Quan un nou subjecte causant done dret a un nou període d'excedència, l'inici del nou posarà fi al que, si és el cas, es gaudia.  
  
El període en què el personal està en situació d'excedència d'acord amb el que estableix aquest article serà computable a l'efecte d'antiguitat, i tindrà dret a l'assistència a cursos de formació professional, a la participació en els quals l'haurà de convocar l'empresa, especialment en ocasió de la seua reincorporació. Durant el primer any tindrà dret a la reserva del seu lloc de treball. Transcorregut aquest termini, la reserva quedarà referida a un lloc de treball del mateix grup professional o una categoria equivalent.  
No obstant això, quan el personal forme part d'una família que tinga reconeguda oficialment la condició de família nombrosa, la reserva del seu lloc de treball s'estendrà fins a un màxim de quinze mesos quan es tracte d'una família nombrosa de categoria general, i fins a un màxim de díhuit mesos si es tracta de categoria especial.  
  
Article 50. Reducció de la jornada per motius familiars  
Les persones treballadores, per lactància d'un descendent de menys de dotze mesos, tindran dret a una hora d'absència del treball, que podran dividir en dues fraccions. La duració del permís s'incrementarà proporcionalment en els casos de part múltiple.  
La persona treballadora, per voluntat pròpia, podrà substituir aquest dret per una reducció de la jornada en una hora amb la mateixa finalitat o acumular-lo en jornades completes en els termes previstos en l'acord a què s'arribe amb l'empresa.  
Aquest permís el podran aprofitar indistintament la mare o el pare en cas que ambdós treballen.  
En els casos de naixements de descendents prematurs o que, per qualsevol causa, hagen d'estar hospitalitzats després del part, la mare o el pare tindran dret a absentar-se del treball durant una hora. Així mateix, tindran dret a reduir la jornada de treball fins a un màxim de dues hores, amb la disminució proporcional del salari.  
  
Qui per raons de guarda legal tinga atenga directament algun menor de dotze anys o una persona amb discapacitat física, psíquica o sensorial, que no exercisca una activitat retribuïda, tindrà dret a una reducció de la jornada de treball diària, amb la disminució proporcional del salari entre, almenys, 1/8 i un màxim de la meitat de la duració d'aquella.  
  
Tindrà el mateix dret qui haja d'encarregar-se de l'atenció directa d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i que no exercisca una activitat retribuïda.  
El progenitor, l'adoptant, el guardador amb finalitats d'adopció o l'acollidor permanent tindrà dret a una reducció de la jornada de treball, amb la disminució proporcional del salari de, almenys, la meitat de la duració d'aquella, per a l'atenció, durant l'hospitalització i el tractament continuat, del menor a càrrec seu afectat per càncer (tumors malignes, melanomes i carcinomes), o per qualsevol altra malaltia greu, que implique un ingrés hospitalari de llarga duració i requerisca la necessitat d'atenció directa, contínua i permanent, acreditada per l'informe del servei públic de salut o l'òrgan administratiu sanitari de la comunitat autònoma corresponent i, com a màxim, fins que el menor complisca els díhuit anys.  
Les reduccions de jornada que preveu aquest article constitueixen un dret individual dels treballadors, homes o dones. No obstant això, si dos o més treballadors de la mateixa empresa generen aquest dret pel mateix subjecte causant, l'empresari podrà limitar l'exercici simultani per raons justificades de funcionament de l'empresa.  
  
La concreció horària i la determinació del període de gaudi del permís de lactància i de la reducció de jornada prevista en aquest article correspondran a la persona treballadora, dins de la seua jornada ordinària. El treballador, excepte força major, haurà de preavisar l'empresari amb una antelació de quinze dies, i precisar la data en què iniciarà i finalitzarà el permís de lactància o la reducció de jornada.  
  
Article 51. Excedència voluntària  
El personal que acredite almenys un any d'antiguitat en l'empresa, podrà sol·licitar una excedència voluntària per un període no inferior a quatre mesos ni superior a cinc anys.  
L'excedència es considerarà concedida sense dret a cap retribució i aquest període no computarà a l'efecte d'antiguitat.  
Aquesta excedència se sol·licitarà sempre per escrit amb una antelació d'almenys trenta dies a la data d'iniciar-la, llevat de casos demostrables de necessitat urgent, i caldrà rebre contestació, també escrita, per part de l'empresa en el termini de cinc dies.  
Abans de finalitzar aquesta i amb una antelació d'almenys trenta dies, haurà de sol·licitar per escrit l'ingrés.  
El personal en situació d'excedència tindrà únicament un dret preferencial a l'ingrés en la seua categoria o similar si, després de la sol·licitud de reingrés, hi ha alguna vacant en aquesta. En cas contrari, es trobarà en situació de dret expectant.  
Si en finalitzar aquesta o durant la seua vigència desitja incorporar-se al treball i no hi ha vacants en la seua categoria, però sí en una inferior, el personal podrà incorporar-se a aquesta última, amb les condicions d'aquesta categoria inferior, per a poder accedir a la seua pròpia categoria en el moment en què es produïsca la primera possibilitat.  
En cap cas, excepte una concessió concreta sobre aquest aspecte, podrà sol·licitar excedència per a incorporar-se a prestar serveis en entitats similars a les compreses per aquest conveni.  
El personal acollit a una excedència voluntària no podrà optar a una nova fins transcorreguts dos anys de treball efectiu, després d'esgotada l'anterior.  
  
Article 52. Excedència forçosa  
L'excedència forçosa donarà dret a la conservació del lloc de treball i al còmput de l'antiguitat en els casos següents:  
a) Designació o elecció d'un càrrec públic.  
b) El personal que siga elegit per a un càrrec sindical, d'àmbit local o superior, podrà, així mateix, sol·licitar una excedència especial per tot el temps que dure el seu nomenament, amb reincorporació automàtica al seu lloc de treball una vegada finalitze aquesta.  
  
  
CAPÍTOL IX  
Drets sindicals  
  
Article 53. Drets sindicals  
Les persones que formen part de la representació unitària del personal tindran, entre altres, els següents drets i funcions, a més dels reflectits en l'article 64 de l'Estatut dels Treballadors:  
a) Ser informats, prèviament, de totes les sancions imposades en la seua empresa per faltes greus i molt greus.  
b) Conéixer, almenys trimestralment, les estadístiques sobre l'índex d'absentisme i les seues causes, els accidents de treball i les malalties professionals i les seues conseqüències, els índexs de sinistres, els estudis periòdics o especials del medi ambient laboral i els mecanismes de prevenció que s'utilitzen.  
c) De vigilància en el compliment de les normes vigents en matèria laboral, de Seguretat Social i ocupació i també la resta dels pactes, les condicions i els usos de l'empresa en vigor, i formular, si és necessari, les accions legals pertinents davant de l'empresa i els organismes o els tribunals competents.  
d) De vigilància i control de les condicions de seguretat i salut en l'exercici del treball en l'empresa, amb les particularitats que preveu en aquest sentit l'article 19 de l'Estatut dels Treballadors.  
Garanties dels representants del personal: a més de les garanties que preveuen els apartats a, b, c i d de l'article 68 de l'Estatut dels Treballadors, els i les representants del personal disposaran d'un crèdit d'hores mensuals retribuïdes per a l'exercici de les seues funcions de representació d'acord amb aquesta escala:  
  
D'1 a 25 treballadores/ors: 20 hores  
De 26 a 50 treballadores/ors: 25 hores  
De 51 a 100 treballadores/ors: 30 hores  
De 101 a 250 treballadores/ors: 35 hores  
De 251 en avant: 40 hores  
  
  
La utilització del crèdit tindrà dedicació preferent amb l'única limitació de l'obligació de comunicar, amb una antelació mínima de 48 hores, per a preveure la seua substitució, a l'inici i la duració, excepte en situacions excepcionals.  
El crèdit d'hores mensuals retribuïdes per als i les representants podrà acumular-se en un o diversos representants. Aquesta acumulació s'haurà de comunicar a l'empresa amb antelació suficient.  
Així mateix, es facilitaran taulers d'anuncis perquè, sota la responsabilitat dels i les representants sindicals, es col·loquen els avisos i les comunicacions que calga efectuar i es creguen pertinents. Els taulers esmentats es distribuiran en els punts i els llocs visibles per a permetre que la informació arribe fàcilment al personal.  
Seccions sindicals: les empreses respectaran els drets del personal a sindicar-se lliurement. Permetran que el personal afiliat a un sindicat puga celebrar reunions, recollir quotes i distribuir informació sindical fora de les hores de treball, sense pertorbar l'activitat normal.  
  
No podrà condicionar l'ocupació d'un lloc el fet que una persona estiga o no afiliada, o renuncie a la seua afiliació sindical, i tampoc se la podrà incomodar o perjudicar de cap altra manera a causa de la seua afiliació o activitat sindical.  
En les empreses hi haurà taulers d'anuncis on els sindicats implantats podran inserir les seues comunicacions.  
Els sindicats o les confederacions podran establir seccions sindicals en les empreses o les agrupacions provincials (entenent-se que tenen aquesta consideració els que figuren com a tals en els processos electorals).  
En les empreses amb cinquanta treballadors o més i en les quals no hi haja representació legal dels treballadors i treballadores, les organitzacions sindicals signants d'aquest conveni disposaran d'un delegat o delegada sindical fins a la celebració d'eleccions sindicals, sempre que es tracte de personal en actiu de l'empresa respectiva.  
La funció del delegat o delegada sindical serà la de defensar els interessos del sindicat o la confederació que representa i de la seua afiliació en l'empresa, i servir d'instrument de comunicació entre el seu sindicat o confederació i l'empresa, d'acord amb les funcions reflectides en la LOLS. A requeriment del delegat o delegada sindical, l'empresa descomptarà en la nòmina mensual del personal l'import de la quota sindical corresponent i amb l'autorització prèvia del personal.  
  
L'empresa i les organitzacions sindicals més representatives podran acordar sistemes que permeten realitzar les tasques sindicals a favor d'un determinat nombre de persones que pertanga a alguna de les organitzacions esmentades.  
Els delegats i les delegades sindicals gaudiran dels mateixos drets i garanties que els representants del personal en els comités d'empresa o delegats i delegades de personal, d'acord amb el que s'estableix en la Llei orgànica de llibertat sindical i en aquest conveni.  
Assemblees: els delegats i delegades de personal, els comités d'empresa, les seccions sindicals o el 20 % del total de la plantilla, en les empreses de més de 50 persones, i el 30 % en les de menys de 50 persones, podran convocar reunions amb un mínim de 24 hores, amb una comunicació prèvia a l'empresa, dins d'hores de treball, amb un màxim anual per a la seua realització de 50 hores i un màxim de 10 hores mensuals que, no es pot acumular de mes en mes. La comunicació expressarà l'ordre del dia dels temes a tractar. En cap cas aquestes hores seran retribuïdes, excepte si hi ha un acord amb l'empresa.  
Meses negociadores: al personal que participe en les comissions paritària o negociadora del conveni se li concedirà permís retribuït, amb la finalitat de facilitar la seua labor negociadora i durant el transcurs de les negociacions esmentades.  
  
  
CAPÍTOL X  
Règim disciplinari  
  
Article 54. Règim disciplinari  
El personal podrà ser sancionat per l'empresa, en virtut d'incompliments laborals, d'acord amb la graduació de faltes i sancions següents:  
  
a) Faltes lleus:  
1. El retard i la negligència en el compliment de les seues funcions, així com la utilització indeguda dels locals, els mitjans, els materials o els documents de l'empresa, llevat que per la seua gravetat manifesta es puga considerar falta greu.  
2. No comunicar amb l'antelació deguda la falta d'assistència al treball per causa justificada, llevat que es prove la impossibilitat de fer-ho.  
  
3. De tres a cinc faltes repetides de puntualitat en un mes, a l'inici de la jornada, o l'abandó del lloc de treball o del servei per un temps breu, no superior a quinze minuts, sense causa justificada.  
4. La falta d'higiene i neteja personal.  
5. No comunicar a l'empresa els canvis de domicili, residència, telèfon o situació familiar que puga afectar les obligacions tributàries o de la Seguretat Social.  
6. L'ús de telèfon mòbil personal per a assumptes privats en la jornada laboral, excepte casos d'urgència.  
7. No portar visible la targeta identificativa, o no portar l'uniforme reglamentari complet, durant la jornada de treball.  
b) Faltes greus:  
1. El retard i la negligència en el compliment de les seues funcions, així com la utilització indeguda dels locals, els mitjans, els materials o els documents de l'empresa, de gravetat manifesta.  
2. La falta d'assistència al lloc de treball d'un a tres dies sense causa justificada, en un període de trenta dies, no comunicar l'absència a aquest i no lliurar el comunicat de baixa oficial dins de les 48 hores següents a la seua emissió, llevat que es prove la impossibilitat d'haver-ho fet.  
3. Les faltes repetides de puntualitat, no superiors a quinze minuts, a l'inici de la jornada, sense causa justificada durant més de cinc dies i menys de deu en un període de trenta dies.  
4. L'abandó del lloc de treball sense causa justificada.  
5. L'incompliment o l'abandó de les normes i les mesures establides de seguretat i salut en el treball, excepte quan se'n puguen derivar riscos per a la salut i la integritat física, i en aquest cas es tipificarà com a falta molt greu.  
6. L'ús de temps, uniformes, materials o mitjans de l'empresa en qüestions alienes o en benefici propi.  
7. Fumar o consumir alcohol durant la prestació del servei.  
8. La falta del respecte degut a les persones usuàries, els companys i companyes de treball de qualsevol categoria, així com a la família i acompanyants i les d'abús d'autoritat, o a qualsevol altra persona que es relacione amb l'empresa.  
9. No atendre, sense causa justificada, el telèfon mòbil o l'aparell buscapersones facilitat per l'empresa durant la jornada de treball, excepte en el cas que es tracte de guàrdies localitzades, que es considerarà falta molt greu.  
10. La reincidència en la comissió d'una falta lleu, encara que siga de naturalesa diferent, dins d'un període de noranta dies, sempre que es produïsca una sanció per aquest motiu.  
c) Faltes molt greus:  
1. Donar a conéixer el procés patològic i la intimitat de la persona resident o usuària i qualsevol dada d'índole personal protegida per la legislació vigent.  
2. El frau, la deslleialtat la transgressió de la bona fe contractual i l'abús de confiança en les gestions encomanades.  
3. La falta d'assistència al treball no justificada durant més de tres dies en un període de trenta dies.  
4. Les faltes reiterades de puntualitat a l'inici de la jornada, no justificades, durant més de deu dies en un període de trenta dies o durant més de trenta dies durant un període de noranta dies.  
5. Els maltractaments de paraula, obra, psíquics o morals, infligits a les persones residents, els usuaris o usuàries, els companys i companyes de treball de qualsevol categoria, així com a la família i els acompanyants, o a qualsevol altra persona que es relacione amb l'empresa.  
6. Exigir, demanar, acceptar o obtindre beneficis econòmics o en espècie de les persones usuàries del centre o servei.  
7. Apropiar-se d'objectes, documents, material, etcètera, dels usuaris o usuàries, del centre, del servei o del personal.  
8. L'assetjament sexual i moral.  
9. Posar una altra persona a realitzar els serveis sense autorització de l'empresa.  
10. La negligència en la preparació i/o l'administració de la medicació, o qualsevol altra negligència que repercutisca en la salut o la integritat de les persones usuàries del centre o el servei.  
11. La competència deslleial, en el sentit de promoure, induir o suggerir a familiars el canvi de residència o servei, així com la derivació de les persones residents o usuàries al mateix domicili del personal o de particulars i, igualment, fer públiques les dades personals i/o els telèfons dels usuaris o usuàries, o familiars a persones alienes a la residència o servei.  
12. Fer treballs per compte propi o d'altri estant en situació d'incapacitat temporal, així com realitzar manipulacions o falsedats per a prolongar aquesta incapacitat.  
13. Els actes i les conductes, verbals o físiques, de naturalesa sexual ofensives dirigides a qualsevol persona de l'empresa, i seran de màxima gravetat les que siguen exercides des de posicions de comandament o jerarquia, les realitzades cap a persones amb contracte no indefinit, o les de represàlies contra les persones que hagen denunciat.  
14. La falta de disciplina en el treball.  
15. No atendre, sense causa justificada, el telèfon mòbil o l'aparell buscapersones facilitat per l'empresa durant les guàrdies localitzades.  
16. L'incompliment o l'abandó de les normes i les mesures establides de seguretat i salut en el treball, quan puguen derivar-se'n riscos per a la salut i la integritat física.  
17. L'abús d'autoritat en l'acompliment de funcions.  
18. La reincidència en falta greu, en el període de 180 dies, encara que siga de diferent naturalesa, sempre que hi haja hagut sanció.  
19. Qualsevol altra conducta tipificada en l'article 54.2 de l'Estatut dels Treballadors.  
Sancions  
Les sancions que podran imposar-se, en funció de la qualificació de les faltes, seran les següents:  
Per faltes lleus:  
- Amonestació per escrit.  
- Suspensió d'ocupació i sou de fins a 3 dies.  
Per faltes greus:  
- Amonestació per escrit.  
- Suspensió d'ocupació i sou de 4 a 29 dies.  
Per faltes molt greus:  
- Amonestació per escrit.  
- Suspensió d'ocupació i sou de 30 a 90 dies.  
- Acomiadament.  
L'empresa, atenent les circumstàncies concurrents, podrà imposar una sanció inferior a la prevista en la graduació de sancions que regula aquest article.  
  
Article 55. Tramitació i prescripció  
Les sancions es comunicaran motivadament i per escrit a l'interessat perquè en tinga coneixement, i es notificarà a la representació unitària del personal en les greus i molt greus.  
Per a imposar sancions per faltes greus i molt greus, el personal afectat tindrà dret a formular al·legacions per escrit en un termini de cinc dies naturals.  
És absolutament indispensable la tramitació d'expedient contradictori per a imposar les sancions, qualsevol que siga la seua gravetat, quan es tracte de les persones pertanyents a la representació unitària o sindical del personal, tant si estan en actiu dels seus càrrecs sindicals com si fins i tot estan en període reglamentari de garanties.  
  
Les faltes lleus prescriuran al cap de deu dies; les greus, al cap de vint, i les molt greus, al cap de seixanta, a partir de la data en la qual se'n té coneixement, i, en tot cas, al cap de sis mesos d'haver-se comés.  
  
Article 56. Infraccions de l'empresa  
Són infraccions laborals de l'empresa les accions o les omissions contràries a les disposicions legals en matèria de treball, al conveni col·lectiu i altres normes aplicables. Se sancionarà l'obstaculització a l'exercici de les llibertats públiques i dels drets fonamentals. Així com l'incompliment o l'abandó de les normes o les mesures establides en matèria de seguretat i salut laboral.  
Es tramitaran d'acord amb la normativa vigent.  
  
  
CAPÍTOL XI  
Plans d'igualtat  
  
Article 57. Igualtat d'oportunitats i no-discriminació  
Les organitzacions signants del conveni, tant sindicals com empresarials, entenen que és necessari establir un marc normatiu general d'intervenció en l'àmbit sectorial, per a garantir que el dret fonamental a la igualtat de tracte i oportunitats en les empreses siga real i efectiu. Per això, i tenint present el paper del sector compromés i avançat en el desplegament de polítiques d'igualtat acorden els següents objectius sectorials generals:  
a) Establir directrius quant a l'elaboració, l'estructura i el procediment dels plans d'igualtat amb la finalitat d'aconseguir una gestió òptima dels recursos humans que evite discriminacions i puga oferir igualtat d'oportunitats reals, basant-se en un recurs permanent al diàleg social.  
  
b) Atribuir a la Comissió Paritària les funcions i les tasques d'una comissió sectorial d'igualtat, les competències de la qual s'assenyalen en l'article 64 d'aquest conveni, a l'efecte que puga desenvolupar un treball efectiu en matèria d'igualtat de tracte i oportunitats en el treball.  
  
c) Es considera discriminació directa per raó de sexe:  
1. La situació en què es troba una persona que siga, haja sigut o puga ser tractada, en atenció al seu sexe, de manera menys favorable que una altra en una situació comparable.  
2. Es considera discriminació indirecta per raó de sexe la situació en què una disposició, un criteri o una pràctica aparentment neutres posa persones d'un sexe en desavantatge particular respecte de persones de l'altre, llevat que aquesta disposició, criteri o pràctica es puga justificar objectivament en consideració a una finalitat legítima i que els mitjans per a aconseguir aquesta finalitat siguen necessaris i adequats.  
3. En qualsevol cas, es considera discriminatòria tota ordre de discriminar, directament o indirectament, per raó de sexe.  
4. Sense perjudici del que s'estableix en el Codi Penal, constitueix assetjament sexual qualsevol comportament, verbal o físic, de naturalesa sexual que tinga el propòsit de produir o produïsca l'efecte d'atemptar contra la dignitat d'una persona, en particular quan es crea un entorn intimidatori, degradant o ofensiu.  
5. Constitueix assetjament per raó de sexe qualsevol comportament realitzat en funció del sexe d'una persona, amb el propòsit o l'efecte d'atemptar contra la seua dignitat i de crear un entorn intimidatori, degradant o ofensiu.  
6. Es consideraran en tot cas discriminatoris l'assetjament sexual i l'assetjament per raó de sexe.  
7. El condicionament d'un dret o d'una expectativa de dret a l'acceptació d'una situació constitutiva d'assetjament sexual o d'assetjament per raó de sexe es considerarà també acte de discriminació per raó de sexe.  
  
Article 58. Plans d'igualtat  
Totes les empreses, amb independència del nombre de persones treballadores en plantilla, d'acord amb el que estableixen els articles 45.1 i 48 de la Llei orgànica 3/2007, per a la igualtat efectiva entre dones i homes, estan obligades a respectar la igualtat de tracte i d'oportunitats en l'àmbit laboral i, amb aquesta finalitat, hauran d'adoptar, amb una negociació prèvia, mesures dirigides a evitar qualsevol tipus de discriminació laboral entre dones i homes, així com promoure condicions de treball que eviten l'assetjament sexual i l'assetjament per raó de sexe i arbitrar procediments per a previndre'ls i per a donar via a les denúncies o les reclamacions que puguen formular els qui hagen sigut objecte d'aquest.  
En el cas de les empreses de cinquanta o més persones treballadores en plantilla, les mesures d'igualtat hauran de dirigir-se a elaborar i aplicar un pla d'igualtat amb l'abast, les exigències i el contingut que preveu el Reial Decret llei 901/2020, de 13 d'octubre, pel qual es regulen els plans d'igualtat i el seu registre.  
  
Article 59. La Comissió Sectorial per la Igualtat de Tracte d'Oportunitats  
La Comissió Paritària assumirà les funcions i les tasques d'una Comissió Sectorial per la Igualtat de Tracte i Oportunitats entre els signants d'aquest conveni, amb la finalitat d'abordar els compromisos assumits en aquest capítol, amb les competències següents:  
- Entendre en termes de consulta sobre els dubtes d'interpretació i/o aplicació que puguen sorgir en les empreses en relació amb les disposicions sobre plans d'igualtat establides en els articles anteriors.  
  
- Seguiment de l'evolució dels plans d'igualtat acordats en les empreses del sector.  
- Possibilitat d'elaborar dictàmens tècnics sobre aspectes relacionats amb la igualtat de tracte i oportunitats entre dones i homes en el treball a sol·licitud de les parts.  
- Si així es pacta en el si d'aquesta, podrà elaborar un estudi específic en relació amb la igualtat d'oportunitats en el sector i, en concret, una avaluació de la situació laboral i d'ocupació de les dones, que es realitzarà a través de l'enquesta sectorial d'aplicació del conveni, i per a això serà necessari que les dades es presenten en aquesta última desagregades per gènere.  
- Sobre la base de les conclusions obtingudes, s'examinarà de nou amb l'organisme públic competent un possible conveni de col·laboració concret, així com la possibilitat d'elaborar un codi de bones pràctiques en matèria d'igualtat de tracte i oportunitats en les empreses del sector.  
  
- Recaptar informació sobre les incidències i les dificultats que puga generar l'aplicació de la Llei d'igualtat.  
- Elaborar dictàmens tècnics sobre els riscos laborals i la salut de les plantilles.  
- El resultat de la posada en comú d'aquests informes i les seues conclusions constituirà la memòria anual sobre igualtat d'oportunitats del sector.  
  
  
CAPÍTOL XII  
Solució extrajudicial de conflictes  
  
Article 60. Adhesió a l'Acord sobre solució extrajudicial de conflictes laborals a la Comunitat Valenciana  
Les organitzacions sindicals, la Federació de Sanitat i Sectors Sociosanitaris de Comissions Obreres del País Valencià (FSS-CCOO-PV) i la Unió General de Treballadors de Serveis Públics País Valencià (UGT-SP-PV), d'una part, i les organitzacions empresarials, l'Associació Empresarial de Residències i Serveis a Persones Dependents de la Comunitat Valenciana (AERTE) i l'Associació de Residències i Serveis d'Atenció als Majors de la Comunitat Valenciana-Sector Solidari (LARES), d'una altra, s'adhereixen íntegrament i sense cap condicionament a l'Acord sobre solució extrajudicial de conflictes laborals a la Comunitat Valenciana, així com a qualsevol acord que sobre aquest aspecte el substituïsca en el futur.  
  
  
DISPOSICIÓ TRANSITÒRIA   
  
Primera  
La Comissió Paritària serà l'encarregada d'adequar i adoptar els acords a què arribe el grup de treball format en la disposició transitòria tercera del VII Conveni marc estatal de serveis d'atenció a les persones dependents i desenvolupament de la promoció de l'autonomia personal, a l'efecte de:  
1. Actualitzar l'article 11 d'aquest conveni, referit a la classificació professional.  
2. Actualitzar els annexos II i III d'aquest conveni, referits a les assimilacions de categories i funcions.  
  
  
  
ANNEX I  
Taules salarials  
  
Taules salarials 2021  
  
 Increment 0,00 %   
Taula retribucions 2021 conveni CV Salari base Plus d'antiguitat Plus personal d'adaptació Festius i diumenges Hores nocturnes Plus de disponibilitat Hora extra Festius especials  
Grup Cat. professional   
A Administrador/a 1.864,15 19,28 20,72 19,25 3,65 21,39 25,71 61,74  
A Gerent 1.864,15 19,28 20,72 19,25 3,65 21,39 25,71 61,74  
A Director/a 1.864,15 19,28 20,72 19,25 3,65 21,39 25,71 61,74  
A Metge 1.587,98 19,28 20,72 19,25 3,10 21,39 21,87 52,59  
A Titulat superior (psicòleg/psicòloga, subdirector/a, etc.) 1.587,98 19,28 20,72 19,25 3,10 21,39 21,87 52,59  
B Supervisor/a 1.389,47 19,28 20,72 19,25 2,71 21,39 19,13 46,01  
B Infermer/a 1.389,47 19,28 20,72 19,25 2,71 21,39 19,13 46,01  
B Treballador/a social 1.290,24 19,28 20,72 19,25 2,52 21,39 17,80 42,64  
B Fisioterapeuta 1.290,24 19,28 20,72 19,25 2,52 21,39 17,80 42,64  
B Terapeuta ocupacional 1.290,24 19,28 20,72 19,25 2,52 21,39 17,80 42,64  
B Titulat/ada mitjà 1.262,81 19,28 20,72 19,25 2,46 21,39 17,39 41,75  
B Governant/a 1.066,90 19,28 20,72 19,25 2,08 21,39 14,72 35,33  
C TASOC / TIS / monitor d'activitats / persona usuària experta 1.094,19 19,28 20,72 19,25 2,14 21,39 15,09 36,24  
C Oficial/a manteniment 1.045,08 19,28 20,72 19,25 2,03 21,39 14,42 34,55  
C Oficial/a administratiu 1.045,08 19,28 20,72 19,25 2,03 21,39 14,42 34,55  
C Conductor/a 1.028,29 19,28 20,72 19,25 2,01 21,39 14,19 34,05  
C Gericultor/a 1.028,29 19,28 20,72 19,25 2,01 21,39 14,19 34,05  
C Monitor taller 1.028,29 19,28 20,72 19,25 2,01 21,39 14,19 34,05  
C Cuiner/a 1.028,29 19,28 20,72 19,25 2,01 21,39 14,19 34,05  
C Jardiner/a 1.010,26 19,28 20,72 19,25 1,97 21,39 13,94 33,46  
C Auxiliar manteniment 1.010,26 19,28 20,72 19,25 1,97 21,39 13,94 33,46  
C Auxiliar administratiu 1.010,26 19,28 20,72 19,25 1,97 21,39 13,94 33,46  
C Porter/a recepcionista 1.010,26 19,28 20,72 19,25 1,97 21,39 13,94 33,46  
C Netejador/a - planxador/a 932,08 19,28 20,72 19,25 1,82 21,39 12,86 30,87  
C Ajudant cuina 932,08 19,28 20,72 19,25 1,82 21,39 12,86 30,87  
D Ajudant/a oficis diversos 932,08 19,28 20,72 19,25 1,82 21,39 12,86 30,87  
D Personal no qualificat 932,08 19,28 20,72 19,25 1,82 21,39 12,86 30,87  
  
  
  
Taules salarials 2022  
  
 Increment 4,00 %   
Taula retribucions 2022 conveni CV Salari base Plus d'antiguitat Plus personal d'adaptació Festius i diumenges Hores nocturnes Plus de disponibilitat Hora extra Festius especials  
Grup Cat. professional   
A Administrador/a 1.938,72 20,05 20,72 20,02 3,79 22,24 26,74 64,21  
A Gerent 1.938,72 20,05 20,72 20,02 3,79 22,24 26,74 64,21  
A Director/a 1.938,72 20,05 20,72 20,02 3,79 22,24 26,74 64,21  
A Metge 1.651,50 20,05 20,72 20,02 3,22 22,24 22,74 54,70  
A Titulat superior (psicòleg/psicòloga, subdirector/a, etc.) 1.651,50 20,05 20,72 20,02 3,22 22,24 22,74 54,70   
B Supervisor/a 1.445,05 20,05 20,72 20,02 2,82 22,24 19,90 47,85  
B Infermer/a 1.445,05 20,05 20,72 20,02 2,82 22,24 19,90 47,85  
B Treballador/a social 1.341,85 20,05 20,72 20,02 2,62 22,24 18,51 44,35  
B Fisioterapeuta 1.341,85 20,05 20,72 20,02 2,62 22,24 18,51 44,35  
B Terapeuta ocupacional 1.341,85 20,05 20,72 20,02 2,62 22,24 18,51 44,35  
B Titulat/ada mitjà 1.313,33 20,05 20,72 20,02 2,56 22,24 18,09 43,42  
B Governant/a 1.109,58 20,05 20,72 20,02 2,16 22,24 15,30 36,75  
C TASOC / TIS / monitor d'activitats / persona usuària experta 1.137,96 20,05 20,72 20,02 2,22 22,24 15,70 37,69  
C Oficial/a manteniment 1.086,88 20,05 20,72 20,02 2,12 22,24 14,99 35,93  
C Oficial/a administratiu 1.086,88 20,05 20,72 20,02 2,12 22,24 14,99 35,93  
C Conductor/a 1.069,42 20,05 20,72 20,02 2,09 22,24 14,76 35,41  
C Gericultor/a 1.069,42 20,05 20,72 20,02 2,09 22,24 14,76 35,41  
C Monitor taller 1.069,42 20,05 20,72 20,02 2,09 22,24 14,76 35,41  
C Cuiner/a 1.069,42 20,05 20,72 20,02 2,09 22,24 14,76 35,41  
C Jardiner/a 1.050,68 20,05 20,72 20,02 2,05 22,24 14,50 34,80  
C Auxiliar manteniment 1.050,68 20,05 20,72 20,02 2,05 22,24 14,50 34,80  
C Auxiliar administratiu 1.050,68 20,05 20,72 20,02 2,05 22,24 14,50 34,80  
C Porter/a recepcionista 1.050,68 20,05 20,72 20,02 2,05 22,24 14,50 34,80  
C Netejador/a - planxador/a 969,37 20,05 20,72 20,02 1,89 22,24 13,38 32,10  
C Ajudant cuina 969,37 20,05 20,72 20,02 1,89 22,24 13,38 32,10  
D Ajudant/a oficis diversos 969,37 20,05 20,72 20,02 1,89 22,24 13,38 32,10  
D Personal no qualificat 969,37 20,05 20,72 20,02 1,89 22,24 13,38 32,10  
  
  
  
Taules salarials 2023 (de l'1 de gener fins al 30 de novembre)  
  
 Increment - 3,75 %   
Taula retribucions 2023 (de l'1 gener fins al 30 novembre) conveni CV Salari base Plus d'antiguitat Plus personal d'adaptació Festius i diumenges Hores nocturnes Plus de disponibilitat Hora extra Festius especials  
Grup Cat. professional   
A Administrador/a 2.011,42 20,80 20,72 20,77 3,93 23,08 27,75 66,61  
A Gerent 2.011,42 20,80 20,72 20,77 3,93 23,08 27,75 66,61  
A Director/a 2.011,42 20,80 20,72 20,77 3,93 23,08 27,75 66,61  
A Metge 1.713,43 20,80 20,72 20,77 € 3,34 23,08 23,60 56,75  
A Titulat superior (psicòleg/psicòloga, subdirector/a, etc.) 1.713,43 20,80 20,72 20,77 € 3,34 23,08 23,60 56,75  
B Supervisor/a 1.499,24 20,80 20,72 20,77 2,93 23,08 20,64 49,65  
B Infermer/a 1.499,24 20,80 20,72 20,77 2,93 23,08 20,64 49,65  
B Treballador/a social 1.392,16 20,80 20,72 20,77 2,72 23,08 19,21 46,01  
B Fisioterapeuta 1.392,16 20,80 20,72 20,77 2,72 23,08 19,21 46,01  
B Terapeuta ocupacional 1.392,16 20,80 20,72 20,77 2,72 23,08 19,21 46,01  
B Titulat/ada mitjà 1.362,57 20,80 20,72 20,77 2,66 23,08 18,77 45,04  
B Governant/a 1.151,19 20,80 20,72 20,77 2,24 23,08 15,88 38,13  
C TASOC / TIS / monitor d'activitats / persona usuària experta 1.180,64 20,80 20,72 20,77 2,31 23,08 16,29 39,10  
C Oficial/a manteniment 1.127,64 20,80 20,72 20,77 2,19 23,08 15,56 37,28  
C Oficial/a administratiu 1.127,64 20,80 20,72 20,77 2,19 23,08 15,56 37,28  
C Conductor/a 1.109,53 20,80 20,72 20,77 2,17 23,08 15,31 36,74  
C Gericultor/a 1.109,53 20,80 20,72 20,77 2,17 23,08 15,31 36,74  
C Monitor taller 1.109,53 20,80 20,72 20,77 2,17 23,08 15,31 36,74  
C Cuiner/a 1.109,53 20,80 20,72 20,77 2,17 23,08 15,31 36,74  
C Jardiner/a 1.090,08 20,80 20,72 20,77 2,13 23,08 15,04 36,10  
C Auxiliar manteniment 1.090,08 20,80 20,72 20,77 2,13 23,08 15,04 36,10  
C Auxiliar administratiu 1.090,08 20,80 20,72 20,77 2,13 23,08 15,04 36,10  
C Porter/a recepcionista 1.090,08 20,80 20,72 20,77 2,13 23,08 15,04 36,10  
C Netejador/a - planxador/a 1.005,72 20,80 20,72 20,77 1,96 23,08 13,88 33,31  
C Ajudant cuina 1.005,72 20,80 20,72 20,77 1,96 23,08 13,88 33,31  
D Ajudant/a oficis diversos 1.005,72 20,80 20,72 20,77 1,96 23,08 13,88 33,31  
D Personal no qualificat 1.005,72 20,80 20,72 20,77 1,96 23,08 13,88 33,31  
  
  
  
Taules salarials 2023 (des de l'1 de desembre)  
  
 Increment 0,25 %   
Taula retribucions 2023 (des de l'1 de desembre) conveni CV Salari base Plus d'antiguitat Plus personal d'adaptació Festius i diumenges Hores nocturnes Plus de disponibilitat Hora extra Festius especials  
Grup Cat. professional   
A Administrador/a 2.016,45 20,86 20,72 20,82 3,94 23,13 27,81 66,78  
A Gerent 2.016,45 20,86 20,72 20,82 3,94 23,13 27,81 66,78  
A Director/a 2.016,45 20,86 20,72 20,82 3,94 23,13 27,81 66,78  
A Metge 1.717,72 20,86 20,72 20,82 3,35 23,13 23,65 56,89  
A Titulat superior (psicòleg/psicòloga, subdirector/a, etc.) 1.717,72 20,86 20,72 20,82 3,35 23,13 23,65 56,89  
B Supervisor/a 1.502,99 20,86 20,72 20,82 2,94 23,13 20,70 49,77  
B Infermer/a 1.502,99 20,86 20,72 20,82 2,94 23,13 20,70 49,77  
B Treballador/a social 1.395,65 20,86 20,72 20,82 2,73 23,13 19,25 46,13  
B Fisioterapeuta 1.395,65 20,86 20,72 20,82 2,73 23,13 19,25 46,13  
B Terapeuta ocupacional 1.395,65 20,86 20,72 20,82 2,73 23,13 19,25 46,13  
B Titulat/ada mitjà. 1.365,98 20,86 20,72 20,82 2,66 23,13 18,81 45,16  
B Governant/a 1.154,07 20,86 20,72 20,82 2,25 23,13 15,92 38,22  
C TASOC / TIS / monitor d'activitats / persona usuària experta 1.183,59 20,86 20,72 20,82 2,31 23,13 16,33 39,20  
C Oficial/a manteniment 1.130,46 20,86 20,72 20,82 2,20 23,13 15,59 37,37  
C Oficial/a administratiu 1.130,46 20,86 20,72 20,82 2,20 23,13 15,59 37,37  
C Conductor/a 1.112,30 20,86 20,72 20,82 2,17 23,13 15,35 36,83  
C Gericultor/a 1.112,30 20,86 20,72 20,82 2,17 23,13 15,35 36,83  
C Monitor taller 1.112,30 20,86 20,72 20,82 2,17 23,13 15,35 36,83  
C Cuiner/a 1.112,30 20,86 20,72 20,82 2,17 23,13 15,35 36,83  
C Jardiner/a 1.092,80 20,86 20,72 20,82 2,13 23,13 15,08 36,19  
C Auxiliar manteniment 1.092,80 20,86 20,72 20,82 2,13 23,13 15,08 36,19  
C Auxiliar administratiu 1.092,80 20,86 20,72 20,82 2,13 23,13 15,08 36,19  
C Porter/a recepcionista 1.092,80 20,86 20,72 20,82 2,13 23,13 15,08 36,19  
C Netejador/a - planxador/a 1.008,23 20,86 20,72 20,82 1,97 23,13 13,91 33,39  
C Ajudant cuina 1.008,23 20,86 20,72 20,82 1,97 23,13 13,91 33,39  
D Ajudant/a oficis diversos 1.008,23 20,86 20,72 20,82 1,97 23,13 13,91 33,39  
D Personal no qualificat 1.008,23 20,86 20,72 20,82 1,97 23,13 13,91 33,39  
  
  
  
\* \* \* \* \* \* \* \*  
  
ANNEX II  
Assimilacions  
  
A continuació es descriuen diverses categories professionals que, a efectes econòmics, quedaran assimilades als grups següents:  
  
GRUP A GRUP B  
- Direcció mèdica.  
- Direcció administrativa.  
- Metges especialistes.  
- Subdirecció mèdica.  
- Subdirecció administrativa.  
- Farmacèutic/a.  
- Advocat/ada.  
- Economista.  
- Arquitecte/a.  
- Biòleg/biòloga.  
- Auditor/a.  
- Odontòleg/odontòloga.  
- Psicòleg/psicòloga.  
- Sociòleg/sociòloga. - Cap de secció.  
- Cap de compres.  
- Cap de taller.  
- Cap de magatzem, economat, bugaderia, rober, planxa.  
- Cap de bar, restaurant.  
- Practicant/a.  
- Dietista.  
- Responsable coordinació.  
- Cap d'administració.  
- Cap de manteniment.  
GRUP C GRUP D  
- Gravador/a de dades.  
- Oficial oficis diversos (electricista, lampista, obrer/a, pintor/a).  
- Comptable.  
- Conductor/a d'ambulància.  
- Conductor/a.  
- Animador/a.  
- Auxiliar d'infermeria.  
- Auxiliar de sanatori.  
- Ajudant coordinació.  
- Auxiliar instal·lador.  
- Conserge  
- Porter/a, vigilant/a. - Mosso/a de serveis diversos.  
  
  
  
ANNEX III  
Funcions  
  
Sense perjudici del que estableix la disposició transitòria primera, el personal afectat per aquest conveni es classifica en funció del que regula l'article 11 del conveni, i formen part dels grups professionals les categories següents que es descriuen i les funcions que, a títol orientatiu, han de desenvolupar cadascuna d'aquestes.  
  
Grup A  
  
Subdirector/a  
Actuarà sota la dependència directa del director o directora del centre.  
En absència del director o directora, assumirà les funcions següents:  
- Coordinació dels equips de treball.  
- Serà el responsable del bon funcionament del centre.  
- Realitzarà i/o supervisarà els torns i les plantilles de personal.  
- Vetlarà pel benestar dels residents del centre.  
- Coordinarà i gestionarà les compres de subministraments.  
- Prendrà les decisions administratives necessàries.  
- En general, totes les activitats no especificades anteriorment que se li demanen i que tinguen relació amb la direcció del centre.  
  
  
Metge / Metge especialista (geriatre/a, rehabilitador/a, etc.)  
- Realitzar el reconeixement mèdic als nous residents i formalitzar la corresponent història mèdica i els certificats professionals, en què constaran les indicacions de tipus de vida més concorde, la rehabilitació necessària i el tractament a seguir si fa falta.  
- Atendre les necessitats assistencials dels residents. Fer els exàmens mèdics i els diagnòstics, prescriure els tractaments més concordes, en cada cas, per a dur a terme les teràpies preventives, assistencials i de rehabilitació dels diagnòstics clínics i funcionals dels residents.  
  
- Informar els familiars sobre l'estat de salut del resident.  
- Dirigir el programa de mobilització i rehabilitació dels residents, fixant en equip els programes a desenvolupar de manera individual i en grup. Realitzar el seguiment i avaluar els programes, conjuntament, amb l'equip format per totes les persones que intervenen.  
  
- Assistir el personal destinat en el centre en els casos de necessitat i d'urgència.  
- Com a màxim responsable del seu departament mèdic, en el cas que el centre no puga tractar degudament els residents, derivar-los a un centre hospitalari o de salut.  
- Participar en la comissió de supervisió i seguiment dels residents quant a les necessitats assistencials i de la vida diària dels residents que realitzaran en col·laboració amb el director, el treballador social, el psicòleg, i altres professionals, d'acord amb la situació física dels residents, els objectius a aconseguir i les característiques del centre.  
  
- Programar i supervisar els menús i les dietes alimentàries dels residents.  
- Supervisar el treball del personal sanitari.  
- Supervisar l'estat sanitari de les dependències del centre.  
- En general, totes les activitats no especificades que se li demanen, d'acord amb la seua titulació i professió.  
  
Psicòleg/psicòloga  
És l'especialista en l'estudi de la conducta humana, observa el desenvolupament humà i la seua evolució intel·lectual, emotiva i social.  
Igualment, fa un treball de prevenció d'alteracions psíquiques i problemes de socialització, aplicant teràpies tant individuals, com de grup, a les persones que presenten problemes psicològics d'origen divers.  
  
Funcions  
- Realitzar els tractaments psicoterapèutics, tant individuals com de grup, a tots els residents.  
- Seguiment i avaluació de l'aplicació del tractament que es realitze.  
- Dirigir amb l'equip interdisciplinari en l'elaboració de les valoracions psicològiques i en l'atenció que necessiten els residents.  
- Realitzar el programa d'estimulació cognitiva.  
- Fomentar la integració i la participació dels residents en la vida del centre i en l'entorn.  
- Docència i accions formatives relacionades amb l'àmbit de la psicologia.  
  
Altres titulats/ades superiors  
- Totes les activitats que se li demanen d'acord amb la seua titulació i professió.  
  
  
Grup B  
  
Supervisor/a  
Exercirà la responsabilitat de la supervisió del personal a càrrec seu, distribuir les activitats i els torns de les persones que té assignades i vigilar també el bon ús i l'economia dels materials, l'utillatge, les eines i la maquinària a càrrec seu i fer-ne el recompte i l'inventari.  
  
Funcions:  
- Exercir la responsabilitat de l'organització diària del treball dels professionals a càrrec seu.  
- Mantindre relacions i contactes operatius amb l'equip d'atenció primària i especialitzada.  
- Mantindre relacions i contactes amb farmàcies i proveïdors de material sanitari, i proposar les comandes que estime necessàries.  
- Coordinar i atendre totes les activitats encaminades a cobrir les necessitats dels residents en l'aspecte sanitari.  
- Coordinar i supervisar els plans d'atencions d'infermeria amb els objectius de l'àrea.  
- Comunicar al seu immediat superior les incidències o les anomalies observades en el desenvolupament de les seues funcions.  
- Altres que li corresponguen com a membre de l'àrea social i sanitària i que tinguen relació amb les seues funcions professionals.  
  
Infermer/a  
- Vigilar i atendre els residents, les seues necessitats generals humanes i sanitàries, especialment en el moment en què aquests necessiten els seus serveis.  
- Preparar i administrar els medicaments segons prescripcions facultatives, específicament els tractaments.  
- Prendre la pressió sanguínia, el pols i la temperatura.  
- Col·laborar amb els metges preparant el material i els medicaments que calga utilitzar.  
- Ordenar les històries clíniques, anotar les dades relacionades amb la mateixa funció que haja de figurar.  
- Atendre el resident en el llit per malaltia, efectuar els canvis posturals prescrits, controlar el servei de menjars als malalts i subministrant directament als pacients que aquesta alimentació requerisca instrumentalització (sonda nasogàstrica, sonda gàstrica, etc.).  
  
- Controlar la higiene personal dels residents i també els medicaments i els aliments que aquests tinguen a les habitacions.  
- Atendre les necessitats sanitàries que tinga el personal que treballa en el centre i siguen de la seua competència.  
- Col·laborar amb els i les fisioterapeutes en les activitats, el nivell de qualificació de les quals siguen compatibles amb la seua titulació d'ATS/DUE, quan les seues funcions específiques ho permeten.  
- Realitzar les comandes de farmàcia, analítica i radiologia en els centres on no hi haja especialista.  
- Vigilar i tindre cura en l'execució de les activitats de tipus físic rebuda pel metge, i observar les incidències que puguen presentar-se durant la realització.  
- En general, totes les activitats no especificades anteriorment que se li demanen i que tinguen relació amb l'anterior.  
  
Treballador/a social  
- Planificar i organitzar el treball social del centre mitjançant una adequada programació d'objectius i racionalització del treball. Col·laborar i realitzar els estudis encaminats a investigar els aspectes socials relatius als residents.  
- Executar les activitats administratives i elaborar els informes socials dels residents i els que li demane la direcció del centre, facilitar informació sobre els recursos propis i aliens i valorar la seua situació personal, familiar i social.  
- Realitzar els tractaments socials mitjançant el servei social de cada cas i de grup a tots els residents.  
- Fomentar la integració i la participació dels residents en la vida del centre i del seu entorn.  
- Participar en la preparació i la posada en marxa de programes d'adaptació dels residents al centre.  
- Coordinar els grups de treball i les activitats d'animació sociocultural.  
- Participar en la comissió tècnica.  
- Realitzar les gestions necessàries per a resoldre problemes socials que afecten els residents principalment amb les entitats i les institucions locals.  
- Participar, amb l'equip multiprofessional o el departament mèdic en l'elaboració de les orientacions o de l'atenció que necessiten els residents.  
- Participar en l'assignació i el canvi d'habitacions i taules del menjador amb el departament d'infermeria i la direcció.  
- Visitar els residents malalts.  
- En general, totes les activitats no especificades anteriorment que se li demanen i que tinguen relació amb l'anterior.  
Fisioterapeuta  
- Realitzar els tractaments i la tècnica rehabilitadora que es prescriguen.  
- Participar, quan se li demane, en l'equip multiprofessional del centre per a realitzar proves o valoracions relacionades amb la seua especialitat professional.  
- Fer el seguiment i l'avaluació de l'aplicació del tractament que realitze.  
- Conéixer, avaluar, informar i canviar, si és el cas, l'aplicació del tractament de la seua especialitat, quan es donen, mitjançant la utilització de recursos aliens.  
- Conéixer els recursos propis de la seua especialitat en l'àmbit territorial.  
- Participar en juntes i sessions de treball que es convoquen en el centre.  
- Col·laborar en les matèries de la seua competència en els programes que es realitzen de formació i informació a les famílies dels residents i institucions.  
- Assessorar els professionals que ho necessiten sobre pautes de mobilitzacions i els tractaments en els quals tinguen incidència les tècniques fisioterapeutes.  
- Assistir a les sessions que es facen en els centres per a la revisió, el seguiment i l'avaluació de tractaments.  
- En general, en totes les activitats no especificades anteriorment que se li demanen i que tinguen relació amb l'anterior.  
  
Governant/a  
- Organitzar, distribuir i coordinar els serveis de menjador o office, bugaderia, llenceria i neteja.  
- Supervisar l'activitat del personal a càrrec seu, distribuir les activitats i els torns de les persones que té assignades i vigilar també el bon ús i l'economia dels materials, l'utillatge, les eines i la maquinària a càrrec seu; fer-ne el recompte i l'inventari.  
- En coordinació amb el departament de cuina, es responsabilitzarà de la bona marxa del servei de menjador, la distribució de menjars, el control de règims, els serveis especials i el muntatge, la neteja i la retirada del servei.  
- Tindre coneixement del nombre de serveis diaris realitzats en el departament.  
- En coordinació amb el personal d'infermeria i comptant amb el personal que té adscrit, portar el control del bon estat dels aliments que els residents tinguen a les habitacions.  
- En els centres els menjars dels quals es realitzen mitjançant concerts amb tercers, col·laborar en la confecció dels menús, supervisar les condicions sanitàries de les dependències i els aliments servits.  
- Vigilarà el compliment de la labor professional del personal a càrrec seu, així com de la seua higiene i uniformitat.  
- Supervisar, quan hi haja contracte de neteja, el bon funcionament dels serveis contractats.  
- Si per necessitats peremptòries o imprevisibles l'activitat normal del centre ho requereix, col·laborar en les activitats pròpies del personal a les seues ordres.  
  
Terapeuta ocupacional  
- Participar en el pla general d'activitats del centre.  
- Realitzar activitats auxiliars de psicomotricitat, llenguatge, dinàmiques i rehabilitació personal i social als residents.  
- Col·laborar en el seguiment o l'avaluació del procés recuperador o assistencial dels residents del centre.  
- Participar en les àrees d'oci i temps lliures dels residents del centre.  
- Col·laborar en les matèries de la seua competència en els programes que es realitzen de formació i informació a les famílies dels residents a les institucions.  
- En general, totes les activitats no especificades anteriorment que se li demanen i que tinguen relació amb l'anterior.  
  
  
Grup C  
  
TASOC  
- Conéixer, proposar i fer operatius els processos d'intervenció cultural en els vessants de gestió i educatiu.  
- Establir relacions entre els àmbits cultural i educatiu amb els processos socials i econòmics.  
- Accedir a les fonts d'informació i els procediments per a obtindre recursos necessaris i posar en marxa processos culturals.  
- Coordinació amb professionals de diversa qualificació a l'hora de dissenyar i implementar estratègies d'intervenció cultural.  
- Execució i pressupost de projectes i programes diversos, així com realització dels informes i les avaluacions pertinents.  
- Realització de programes i projectes específics.  
- Fomentar el desenvolupament integral dels residents mitjançant l'acció ludicoeducativa.  
- Desenvolupar i executar les diverses tècniques d'animació, individuals i/o grupals, que impliquen els residents en l'ocupació del seu temps lliure i promoure així la seua integració i desenvolupament grupal.  
- Motivar els residents davant de la importància de la seua participació per a aconseguir la seua integració i relació positiva amb l'entorn.  
- Responsabilitat davant de qualsevol incidència que sorgisca, en qualsevol tipus de labor pròpia o dels animadors socioculturals.  
- Reunions periòdiques amb la resta de l'equip, així com amb els responsables dels diferents centres on es realitze la labor d'animació sociocultural.  
- Coordinació del voluntariat i alumnes en pràctiques d'animació sociocultural.  
- Docència, xarrades i ponències que guarden relació amb aquesta categoria professional.  
- Participar en el pla general d'activitats i pressupostos dels diferents centres.  
- Coordinar els grups de treball, les activitats i els pressupostos d'animació sociocultural.  
- Comunicar al seu immediat les incidències o les anomalies observades en el desenvolupament de les seues funcions.  
- En general totes les activitats no especificades anteriorment i que tinguen relació amb l'anterior.  
  
Oficial de manteniment  
- Té la responsabilitat directa de l'explotació i el manteniment de totes les instal·lacions del centre; programa el treball a realitzar, el realitza directament i n'ordena l'execució als auxiliars i els ajudants de serveis tècnics.  
- Controlar les visites i el treball realitzat per les firmes contractades per al manteniment d'aquelles instal·lacions on estiga establit.  
  
- Realitzar les operacions reglamentàries definides en els reglaments de les instal·lacions o en les instruccions tècniques que les desenvolupen, i que els valors corresponents dels diferents paràmetres es mantinguen dins dels límits exigits a aquests.  
- Elaborar plans de manteniment dels oficis que específicament no es defineixen legalment.  
- Guardar i custodiar els llibres de manteniment, el manual d'instruccions i el llibre de visites establides en la legislació vigent o els que puguen establir-se en un futur. Anotar les operacions que es realitzen en les instal·lacions i revisar les que execute el personal de signatures alienes al centre.  
- Tindre cura de la sala de màquines, les instal·lacions, els quadres elèctrics, els transformadors, el taller i els materials que no li siguen propis.  
- Tindre control del muntatge, el funcionament i el desmuntatge d'estrades, escenaris, seients, projector de cinema, altaveus, etc., que siguen necessaris per al desenvolupament normal d'activitats del centre.  
- Realitzar totes les funcions que tinguen assenyalades els oficials dels serveis tècnics, i com a encarregat d'aquest departament, responsabilitzar-se directament dels treballs efectuats i de la seua distribució, de la realització i el compliment de les ordres que li done l'empresa, de rebre els comunicats d'avaries dels caps de secció respectius.  
- Tindre en compte que el personal a càrrec seu complisca amb regularitat la seua activitat professional i comunicar a la direcció les faltes que detecte.  
- En l'exercici del seu càrrec, donar les màximes facilitats per a l'obtenció d'una formació professional perfecta.  
  
Oficial administratiu  
- És el treballador/a que actua a les ordres de la direcció del centre i té a càrrec seu un servei determinat dins del qual, amb iniciativa i responsabilitat, amb altre personal a les seues ordres o sense, fa treballs que exigeixen càlculs, estudis, preparació i condicions adequades, com ara càlculs d'estadística, transcripcions de llibres de comptes corrents, redacció de correspondència amb iniciativa pròpia, liquidacions i càlculs de nòmines de salaris, sous i operacions anàlogues, de manera manual o mecanitzada.  
- Es consideren inclosos en aquesta categoria els caixers de cobraments i pagaments sense signatura, que perceben plus de menyscapte de diner.  
- En general, totes les activitats no especificades anteriorment que se li demanen i que tinguen relació amb l'anterior.  
  
Conductor/a  
- Hauran de fer els treballs propis de la seua especialitat en relació amb els vehicles automòbils al servei dels centres i hauran d'executar les reparacions que no requerisquen elements de taller.  
  
Gericultor/a  
És el personal que, sota la dependència de la direcció del centre o la persona que es determine, té com a funció principal la d'assistir i atendre els residents en les activitats de la vida diària que no puguen realitzar per si mateixos i efectuar els treballs encaminats a la seua atenció personal i del seu entorn.  
Guardarà silenci absolut sobre els processos patològics que patisquen els residents, així com sobre qualsevol assumpte referent a la seua intimitat, i sempre actuarà en coordinació i sota la responsabilitat dels professionals dels quals depenga directament.  
Entre altres, les seues funcions són:  
- Higiene personal dels residents.  
- Segons el pla funcional dels centres, ha d'efectuar la neteja i el manteniment dels utensilis dels residents, fer els llits, col·laborar a mantindre ordenades les habitacions, recollir la roba, portar-la a la bugaderia i encarregar-se de la roba personal dels residents.  
- Donar a menjar als residents que no ho puguen fer per si mateixos. En aquest sentit, s'ocuparà igualment de la recepció, la distribució i la recollida de les menjades als residents.  
- Fer els canvis de postura i els serveis auxiliars que se li encomanen d'acord amb la seua preparació tècnica.  
- Comunicar les incidències que es produïsquen sobre la salut dels residents.  
- Netejar i preparar el mobiliari, els materials i els aparells de farmaciola.  
- Acompanyar els residents en les eixides que hagen de realitzar, siguen per a cites mèdiques, excursions, gestions, etc.  
- Col·laborar amb l'equip de professionals mitjançant la realització de tasques elementals que complementen els serveis especialitzats d'aquells, amb vista a proporcionar l'autonomia personal dels residents i la seua inserció en la vida social.  
- Atendre, sempre dins de les pautes que marquen la direcció i el pla funcional, els familiars dels residents i col·laborar en la integració d'aquests en la vida del centre.  
- En totes les relacions o les activitats amb els residents, procurar complementar el treball assistencial, educatiu i formatiu que reben dels professionals respectius.  
- En absència de l'ATS/DE, podrà fer la prova de glucosa, utilitzar la via subcutània per a administrar insulina i heparina als residents, sempre que la dosi i el seguiment del tractament els realitze personal mèdic o d'infermeria.  
- En general, totes les activitats que no s'hagen especificat abans i se li encomanen sempre que estiguen incloses en l'exercici de la seua professió i preparació tècnica.  
  
Cuiner/a  
- Com a responsable del departament, s'ocuparà de l'organització, la distribució i la coordinació de tot el personal adscrit a la cuina, així com de l'elaboració i la condimentació dels menjars, ajustant-se al menú i als règims alimentaris que proposarà per a la seua aprovació a la direcció del centre i supervisió del departament mèdic.  
- Supervisar els serveis ordinaris, especials i extraordinaris que es comuniquen diàriament.  
- Disposar entre el personal de cuina el muntatge dels carros amb els menús elaborats.  
- Vigilar l'emmagatzematge i el control dels aliments, mirant de subministrar els articles d'aquesta al magatzem, vigilant-ne l'estat, que s'encarregarà de traure, a mesura que es necessite per a la seua confecció dels diferents serveis a realitzar.  
- Recomptar les existències amb els administradors dels centres, comunicar a la direcció les faltes que detecte i tindre en compte que el personal a càrrec seu complisca la seua activitat professional, i vigilar també la seua higiene i la seua uniformitat.  
- Supervisar el manteniment, en perfectes condicions de neteja i funcionament, de la maquinària i els utensilis propis del departament com ara safates, forns, fregidora, extractors, filtres, talladores, olles, etc.  
  
- Realitzar totes les funcions que, sense especificar, estiguen d'acord amb el seu lloc de treball i qualificació professional.  
  
Jardiner/a  
- Arreglar, conservar i mantindre els jardins i els horts de la institució, netejar la urbanització i vigilar els exteriors durant el dia.  
  
  
Auxiliar de manteniment  
- Realitza, directament o amb l'ajuda dels ajudants, les operacions d'explotació i manteniment del centre, les seues instal·lacions i exteriors; fa el muntatge, l'ajust i la posada de punt de tota mena d'instal·lacions de mesura, regulació i control simple o automàtic de temperatura, previsions de cabals, de poder calorífic, de nivells analitzadors d'aigua i similars, etc. Així mateix, realitzarà aquestes funcions:  
  
- Treballs d'obra, pintura, fusteria, etc., necessaris per al manteniment de les instal·lacions o de l'edifici.  
- Comprovacions periòdiques en les màquines o les instal·lacions marcades en els reglaments i les instruccions tècniques d'aquests, fa que els valors definitius en aquells es troben dins dels límits permesos.  
  
- Neteja de les sales de màquines, les instal·lacions, els quadres elèctrics, els transformadors, el taller, etc.  
- Muntatge de tarimes, estrades, escenaris, seients, la posada en funcionament d'altaveus, equips de música, projecció, etc., per al desenvolupament normal de les activitats del centre.  
- Xicotetes operacions en els dispositius de les instal·lacions esmentades i en els aparells portàtils considerats utillatge.  
- Omplir els comunicats de treball i les fitxes de revisió o verificació de cada instrument reparat per a la marxa correcta del servei.  
  
  
Auxiliar administratiu  
- Realitza, amb iniciativa i responsabilitat restringida i subordinada als òrgans directius del centre, funcions de mecanografia, arxiu i altres activitats de tècniques administratives.  
- En general, totes les activitats no especificades anteriorment que se li demanen i que tinguen relació amb l'anterior.  
  
Recepcionista  
- És el treballador/a les funcions del qual consisteixen en la recollida i el lliurament de correspondència, orientació al públic, atenció de centraletes telefòniques, vigilància dels punts d'accés i tasques de porteria.  
- Col·labora excepcionalment amb el personal en les tasques que, pel seu excés de pes, no puga realitzar aquest personal sol.  
- Ompli els comunicats d'entrada i eixida dels residents quan aquestes es produïsquen per permisos o vacances.  
- Arxivarà les peticions d'eixida o retard en l'arribada dels residents, segons preveu el reglament de règim interior del centre.  
  
- Ajuda els residents que ho necessiten en el trasllat de l'equipatge fins a les habitacions i des de les habitacions, i exerceix un control obligat i discret dels paquets que porten al centre les persones que hi tinguen accés, igualment el control d'entrades i eixides del personal.  
- Manté el règim establit per la direcció per a l'accés de residents i visitants a les diferents dependències de la institució.  
- Es fa càrrec dels informes d'avaria i els trasllada al servei de manteniment.  
- Té a càrrec seu el trasllat dels residents, tant dins de la institució com en els serveis d'ambulàncies, autobusos, etc.  
  
Netejador/a - planxador/a  
Fa el seu treball a les ordres immediates del governant/a o de la direcció.  
Haurà de desenvolupar les funcions següents:  
- Fer les tasques pròpies de menjador-office, posant atenció especial en l'ús dels materials encomanats.  
- Realitzar les funcions pròpies de bugaderia, llenceria, ús i atenció de la maquinària, tindre compte de la roba dels residents i del centre, i donar la millor utilització als materials.  
- Fer les tasques pròpies de neteja de les habitacions i les zones comunes (llits, canvis de roba, banys, finestrals i balcons, mobiliari etc.) procurant ocasionar com menys molèsties millor als residents.  
- Comunicar al seu cap immediat les incidències o les anomalies observades en el desenvolupament de la seua tasca (avaries, deterioracions, desordre manifest, aliments en males condicions, etc.).  
  
Auxiliar de cuina  
- Sota les ordres del cuiner/a, prepararà els queviures per a condimentar-los, realitzarà l'encesa i el manteniment del forn i les llars, així com la seua neteja i la neteja dels estris de cuina i menjador.  
  
  
  
Grup D  
  
Ajudant d'oficis varis  
- Treballa a les ordres d'altres professionals; procurarà la seua formació professional, posant tot el seu zel en les tasques que se li encomanen.  
- Mantindre en perfectes condicions de neteja i funcionament la maquinària i els utensilis del centre.  
  
Personal no qualificat  
- S'encarregarà de la realització de les tasques elementals, pròpies del seu nivell i que no requerisquen una qualificació especial.  
  
  
ANNEX IV  
Barem  
  
Per cada any en l'empresa 1,2 punts  
Per cada any transcorregut com a correllocs i corretorns 1,2 punts  
Per cada any transcorregut com a correllocs 0,8 punts  
Per cada any transcorregut com a corretorns 1 punt  
Títols i diplomes relacionats amb el lloc que se sol·licita  
A) Cada curs de 40 hores lectives 1 punt  
B) Cada curs de més de 40 hores lectives 3 punts  
C) FP1 5 punts  
D) FP1 i un any d'antiguitat 6 punts  
  
  
  
ANNEX V  
Documentació desvinculació  
  
S'acorda requerir a les empreses sol·licitants de la clàusula de desvinculació que hauran de remetre amb la sol·licitud la documentació següent en fotocòpies compulsades per a documents públics i signada pel representant legal de l'empresa en els documents privats:  
- Ingressos dels dos anys anteriors.  
- Model 190 dels dos anys anteriors.  
- Model 347 dels dos anys anteriors.  
- Liquidacions d'IVA i ingressos trimestrals dels dos anys anteriors.  
  
- TC1 i TC2 corresponents als dos anys anteriors.  
- Organigrama de personal amb l'especificació del número de plantilla per cada categoria.  
- Balanç dels dos anys anteriors.  
- Liquidació de l'Impost de Societats dels dos anys anteriors.  
- Compte d'explotació dels dos anys anteriors.  
- Subvencions (si és el cas) rebudes d'administracions públiques en els dos anys anteriors.  
- Donacions (si és el cas) rebudes en els dos anys anteriors.  
- Plec de condicions dels contractes dels quals haja resultat adjudicatària l'empresa i contractes signats, corresponents a aquests concursos, així com revisions i renovacions d'aquests, tot això corresponent als cinc últims anys.  
- Llista de contractes amb les administracions públiques, amb la indicació de la data d'inici servei, la data final prevista, l'import per hora i el nombre de treballadors.  
- Pla de viabilitat de l'empresa en què es preveja el supòsit de la desvinculació.  
- Fórmula de garantia dels llocs de treball.  
I tota la documentació que en el transcurs de l'estudi de la desvinculació sol·licitada requerisca la Comissió Paritària.  
  
  
  
ANNEX VI  
Graus de parentiu  
  
1r GRAU: Pares, mares, fills, filles  
2n GRAU: Germans, germanes, avis, àvies, nets, netes  
3r GRAU: Nebots, nebodes, besavis, besàvies, oncles, ties, besnets, besnetes  
4t GRAU: Rebesavis, Rebesàvies, cosins, cosines, rebesnets, rebesnetes  
  
El grau de parentiu és el mateix si es tracta de familiars del treballador o treballadora (consanguinitat) o del cònjuge (afinitat).